Dini Yehofa enke wan osufamii | Koloku Osufamii\nLEISI AINI Abui Acholitongo Afrikaans Ahanta Ajië Albaniya-tongo Almeniyatongo Alur Amhareisitongo Angolese Gebarentaal Arabiatongo Arabisch (Tunesië) Asamitongo Aserbaiyanitongo Aserbaiyanitongo Atesotongo Aymaratongo Bakratongo Balisch Bambaratongo Basatongo (Kamerun) Basatongo (Liberia) Bask-tongo Baskirtongo Bataks (Karo) Bataks (Simalungun) Bataks (Toba) Bauletongo Bengalitongo Biak Bikoltongo Bislamatongo Bulgariatongo Bulutongo Chavacano Chintongo (tidim) Chitonga (Zimbabwe) Choltongo Chopi Chuvashtongo Creools (Belize) Dajaks Ngaju Damara Dangmetongo Deinsitongo Digortongo Dofusama-tongo fu Australiya Dofusama-tongo fu Bolifiya Dofusama-tongo fu Cuba Dofusama-tongo fu Gaana Dofusama-tongo fu Kolombiya Dofusama-tongo fu Koreya Dofusama-tongo fu Madagaskali Dofusama-tongo fu Malawi Dofusama-tongo fu Nyun Zekondee Dofusama-tongo fu Panama Dofusama-tongo fu Rosiyakondee Dofusama-tongo fu Zimbabwe Dofusma-tongo fu Amerika Dofusma-tongo fu Chili Dofusma-tongo fu China Dofusma-tongo fu Doisrikondre Dofusma-tongo fu Ekwador Dofusma-tongo fu Fensikondre Dofusma-tongo fu Fransikondre Dofusma-tongo fu Gwatemala Dofusma-tongo fu Hongaria Dofusma-tongo fu India Dofusma-tongo fu Indonesia Dofusma-tongo fu Italiakondre Dofusma-tongo fu Meksikow Dofusma-tongo fu Paragwai Dofusma-tongo fu Polen Dofusma-tongo fu Potogisikondre Dofusma-tongo fu Sweden Dofusma-tongo fu Tyekia Dofusma-tongo fu Venezuwela Dofusma-tongo fu Yapan Doisritongo Doualatongo Drehu-tongo Dusun Dyulatongo Edotongo Efiktongo Eisikondeetongo Eksosatongo Emberá (Catío) Esan Estitongo Ewetongo Farutongo Fensitongo Fidyitongo Fontongo Frafratongo Fransitongo Galicisch Garifunatongo Gatongo Georgiatongo Gitonga Grikitongo Groenlandtongo Guaranitongo Guaranitongo (Bolifiya) Guerze Gunatongo Guntongo Guyaratitongo Haiti Kriorotongo Hawsatongo Hebrewtongo Hererotongo Hiligainontongo Hinditongo Hirimotutongo Hmong (wit) Hongariatongo Huastektongo (San Luis Potosi) Ibanag Ibantongo Ibindatongo Ier-tongo Igbotongo Ilokotongo Indoneisiatongo Ingrisitongo Isokotongo Italiatongo Javaans Kabiletongo Kaktikuel-tongo Kambodyatongo Kanadatongo Kanatongo Karen (S’gaw) Kasaktongo Katalantongo Kektyitongo Ketyuwatongo (Ankas) Ketyuwatongo (Ayakutyo) Ketyuwatongo (Bolifiya) Ketyuwatongo (Kusko) Kikambatongo Kikaondetongo Kikongotongo Kikuyutongo Kilubatongo Kimbundutongo Kinandetongo Kinyarwandatongo Kipendetongo Kirgisitongo Kiribatitongo Kirunditongo Kisii Kisitongo Kitongatongo (Malawi) Kityetongo Koerdisch, Kurmanji (Kaukasus) Kongotongo Koreya-tongo Kpelle Krio Krowâsiatongo Kurmanyitongo, Kurdia (sirilis-alfabet) Kwangalitongo Kwanyamatongo Kyangonde Laag Duits-tongo Lambatongo Latfiatongo Lenje Lingalatongo Litoniyatongo Lomwetongo Lugandatongo Lugbaratongo Lukonsotongo Lundatongo Luotongo Makuatongo Malagasitongo Malayalamtongo Maleisitongo Maltatongo Mambwe-Lungutongo Mamtongo Mandjak Maninkakan (Oostelijk) Mapudunguntongo Maratitongo Masahuatongo Masatektongo (Huwatala) Masedoniya-tongo Mauritius Kriorotongo Mayatongo Mebukusyutongo Mende Meru Miksetongo Mikstektongo (Gerero) Mikstektongo (Huwayapan) Mingreels Misotongo Miyanmartongo Mongoliyatongo Mooretongo Motutongo Nadautongo Nahuataltongo (Gerero) Nahuataltongo (Huwasteka) Nahuataltongo (Noord-Puebla) Nahuataltongo (centraal) Nambya Navayotongo Ndongatongo Nengone-tongo Nepalitongo Ngaberetongo Ni-weitongo Niastongo Nidebeletongo Nidebeletongo (Zimbabwe) Nisematongo Norwegatongo Nyungwe Okanisitongo Oromotongo Oseitiatongo Otetelatongo Otomitongo (Valle del Mezquital) Pangasinantongo Papiamentutongo (Aruba) Papiamentutongo (Korsow) Pennsilvaans Persiatongo Pidgin (Kameroen) Potogisi Kriorotongo (Guinee-Bissau) Potogisitongo Pulartongo Punyabitongo Punyabitongo (Shahmukhi) Páez Pôlsutongo Quichua (Chimborazo) Quichua (Imbabura) Quichua (Pastaza) Quichua (Santiago del Estero) Quichua (Tena) Rarotongatongo Reunion Kriorotongo Romani (Macedonië, cyrillisch) Romani (Oost-Slowakije) Romanitongo (Bulgaria) Romanitongo (Masedoniya) Romanitongo (Noordsei fu Grikikondre) Romanitongo (Zuidsei fu Grikikondre) Rosiyatongo Rumeiniatongo Runyankoretongo Rutorotongo Salomon eilanti pidgin Samowatongo Sangirees Sangotongo Sapotektongo (Istmus) Sapotektongo Latyigiri) Sarnami Sebuwanotongo Seisyel-èilanti Kriorotongo Senatongo Sepeditongo Serfiatongo Serfiatongo (Romesma-alfabet) Sesotho (Lesotho) Sesotho (Zuid-Afrika) Setswanatongo Shangaan (Zimbabwe) Sibembatongo Sidamatongo Silositongo Sinhalatongo Sinyanyatongo Slofeiniatongo Slowaakse Gebarentaal Slowâkiatongo Sneisitongo Mandarin (fosiwan Sneisitongo Mandarin (makrikiwan) Somalisch Soranitongo, Kurdia Soussou Spanyorotongo Sramakatongo Sranantongo Sulutongo Sundaas Swahilitongo Swahilitongo (Kongo) Swatitongo Sweidsitongo Syitongatongo Syonatongo Syuwartongo Tagalogtongo Tahititongo Taitongo Talapanektongo Tamiltongo Tandroy Tankaranatongo Tarahumaratongo (Centraal) Taraskotongo Tatartongo Tayikitongo Telugutongo Tetun Dili Tiftongo Tigrinyatongo Tok Pisintongo Tongantongo Toraja Torkutongo Totonaktongo Toyolabaltongo Tsongatongo Tswatongo Tsyilubatongo Tufalotongo Tufiniatongo Turkmeniatongo Turkmeniatongo (sirilis-alfabet) Twitongo Tyekiatongo Tyinamwangatongo Tyitumbukatongo Tyityewatongo Tyiyaotongo Tyokwetongo Tyuabotongo Tzeltaltongo Tzotziltongo Udgurtongo (sirilis-alfabet) Udmurt-tongo Ukrainitongo Urdutongo Urhobotongo Usbektongo Valenciaans Vendatongo Vezotongo Vietnameisitongo Walisitongo Waray-Waraytongo Wayuunaikitongo Welshtongo Wichitongo Wolaitatongo Xârâcùù Yapantongo Yorubatongo Zandetongo\nDini Yehofa enke wan osufamii\n„Dini a sama di meke hemel anga goontapu.”—Openbaring 14:7\nEnke fa i leli aini a bolosilo ya, a Beibel e leli u somen sani di sa yeepi yu anga i famii. Yehofa wani i piisii. A paamisi taki efu i poti a dini fi en a fesi, yu o „fende ala den taa sani tu” (Mateyesi 6: 33). A wani i de en tuutuu mati. Du ala san i man fu meke Gadu toon a moo bun mati fi i. Moo so gaandi fu wan libisama fende á de.—Mateyesi 22:37, 38.\n1 TOON WAN MOO BUN MATI FU YEHOFA\nSAN BEIBEL E TAKI FU A TOLI YA: „Mi o de enke wan dda gi u, da wi o toon mi manpikin anga mi umanpikin, a so Yehofa taki” (2 Korentesama 6:18). Gadu wani i toon en bun mati. Wan fasi fa u sa toon en bun mati, a te wi e begi. Yehofa taki „Ná weli fu begi, ma begi naamo” (1 Tesalonikasama 5:17, Beibel—Okanisi Tongo) A wani sabi ala u booko ede anga san wi e denki (Filipisama 4:6). Te yu e begi anga i osufamii, da den o si taki Gadu de enke wan tuutuu sama gi i.\nTe yu e taki anga Gadu i mu e aliki en tu. Wan fasi fa wi e aliki Gadu a te wi e sutudeli Beibel anga den taa buku fu a olikanisasi (Psalm 1:1, 2). Go denki bun fu den sani di i leli (Psalm 77:11, 12). Wan taa fasi wi e aliki Gadu a te u nái misi komakandaa.—Psalm 122:1-4.\nWan taa fasi fa u sa toon wan bun mati fu Yehofa a te wi e leli taa sama sani fi en. O moo yu e taki fi en, o moo yu o toon wan bun mati fi en.—Mateyesi 28:19, 20.\nAla dei i mu meke ten fu leisi a Beibel anga fu begi\nEnke famii, wi a mu meke sani enke piisii ten anga a boo di wi e boo u sikin teke a peesi fu a dini di wi e dini Yehofa\n2 MEKE A OSUFAMII ANBEGI DE WAN PIISII SANI\nSAN BEIBEL E TAKI FU A TOLI YA: „Kon koosube a Gadu, da enseefi o kon koosube a yu” (Yakowbesi 4:8). Poti wan dei fu holi a osufamii anbegi. Yu á mu abaa wiki (Genesesi 18:19). Ma dati á na ala ete. Ala dei i mu e du san Gadu e taki. Yeepi i osufamii fu den toon moo bun mati anga Yehofa fu di yu o taki anga den „te u sidon aini osu, te wi e waka a sitaati, te wi e go didon, anga te wi obo” (Deitolonomi 6: 6, 7). Meke moiti fu de enke Yowsuwa, di be taki: „Ma mi anga mi osufamii, wi dati o dini Yehofa.”—Yowsuwa 24:15.\nI mu luku san ala sama aini yu osufamii abi fanowdu. Ala yuu te yu e sutudeli anga den i mu e holi den sani de a pakisei\nDEN SAMA DI E DINI YEHOFA E PIISII\nA moo bun sani di u sa du na fu dini Yehofa Gadu. Yehofa e piisii te ai si fa yu anga i osufamii e dini en anga u hii ati. Te yu e du so, da yu o moo lobi Yehofa, moo anga moo yu o go e du sani enke fa ai e du sani tu (Malikisi 12:30; Efeisesama 5:1). Efu yu e du san Gadu e taki,da a toowlibi fi i o waka moo bun (Peleikiman 4:12; Yesaya 48:17). Yu anga i famii o piisii fu teego, bika i sabi taki „Yehofa a Gadu fu u meke sani waka bun gi u.”—Deitolonomi 12:7.\nOnten na a lasiti leisi di mi anga mi toowpaa begi makandii?\nSowtu toli mi sa luku anga mi osufamii fu meke u biibii kon moo taanga aini Yehofa?\nWAN TU SANI DI OSUFAMII EDEMAN MU SABI\nNá meke nawan sani tapu i fu holi a osufamii anbegi\nTaigi yu osufamii a fesi san wi o du na a osufamii anbegi, meke den seeka a fesi\nSolugu taki ala sama de na a osufamii anbegi\nMeke a osufamii anbegi de wan piisii sani gi ala sama\nKon sabi fa a Osufamii Anbegi e yeepi u fu kon koosube a Gadu anga fa ai meke a lobi aini a osufamii kon moo taanga.


Sama e sikiifi den buku fu Yehofa Kotoigi, anga fa de e du man poti den aini taa tongo?\nA Sikiifi Kantoo, Ameekankondee\nA fu di u mu paati a „bun nyunsu” gi „sama fu ala nasi, lo, anga tongo”, neen meke wi e sikiifi buku aini wan sani fu 750 sowtu a sowtu tongo (Openbaring 14:6). Fa wi du poi du a taanga wooko ya? A di u abi sama di e sikiifi toli gi u aini somen kondee. Wi abi sama tu di e sikiifi den buku poti aini taa tongo. Ala den a soso Yehofa Kotoigi.\nDen sani e sikiifi aini Ingiisitongo fosi. Den baala di e tii a wooko a hii goontapu e tii a wooko di a Sikiifi Kantoo e du na a edekantoo. A kantoo ya e taigi den sama di e sikiifi sani, on sowtu sani den mu sikiifi. Den sama di e sikiifi sani e wooko na a edekantoo anga den taa kantoo fu Yehofa Kotoigi. A di wi abi sama na ala se fu goontapu di e sikiifi sani gi u, meke u man sikiifi ala sowtu toli fu somen kondee poti aini den buku fu u di e naki a ati fu ala sowtu sama.\nDe e sende den sani di sikiifi go gi den sama di e poti den buku go aini taa tongo. Te den kaba sikiifi den toli dan de e luku efu a bun. Bakadati de e sende den sani di sikiifi anga computer go gi den guupu sama a hii goontapu di e poti den buku go aini taa tongo. Den sama de e luku efu den sani di den sikiifi poti aini taa tongo, e kai anga san sikiifi aini a Ingiisitongo. De e luku tu efu taawan o poi leisi efuso fusutan den sani di den sikiifi. De e meke taanga moiti fu sikiifi den „soifili sani di de tuu” poti go aini a tongo fu den. Den wani meke den seefi toli di sikiifi aini Ingiisi mu sikiifi tu aini a tongo fu den.—Peleikiman 12:10.\nComputer e meke a wooko go gaw. Wan computer á poi du a wooko di den sama di e sikiifi buku man du, efuso den wan di e poti den buku go aini taa tongo. Ma tokuso a wooko fu de e go gawgaw te de e wooko anga computer. Yehofa Kotoigi meke wan sani di de e kai MEPS (Multilanguage Electronic Publishing System). Anga a sani de den baala e poti den buku go aini omen ondoo ondoo tongo. Anga a sani de de e sete ala den wowtu anga fowtow poti a pampila tapu.\nSan meke wi e du ala den moiti de fu sikiifi buku poti aini taa tongo, awinsi a wan tu sama namo e taki den tongo de? A fu di Yehofa wani „ala sowtu sama mu kon fii anga de mu kon sabi a waaleiti soifili”.—1 Timotiyesi 2:3, 4.\nSowtu sani den baala e du fu sikiifi den buku fu u?\nSaide wi e poti den buku fu u go aini somen sowtu tongo?


Den aitin fisyun fu Sakaliya—Fo asiwagi anga wan kownu-ati o kibii yu | Wakititolen\n„Efu wi e du san Yehofa taki, ala den sani ya o pasa.”—SAKALIYA 6:15.\nFa a lasiti fisyun fu Sakaliya e gi a foluku fu Yehofa taanga-sikin?\nFa den tu kopoo mongo anga den asi wagi e gi u taanga-sikin?\nFa yu e si a moo gaan bow-wooko di e du aini a ten ya?\n1, 2. Fa sani be e go a Yelusalem di Sakaliya si du fu seibin fisyun?\nDI Sakaliya si du fu seibin fisyun, a be musu e pakisei omen sani. Kande a be e fii bun di Yehofa paamisi taki a be o sitaafu den sama di nai tyai denseefi bun. Ma baka di a si den fisyun ya, sani á be kengi aini a kondee. A omen sama be e lei efuso du taa ogii. A tempel a Yelusalem seefi á be kaba meke. Saide den Dyu be fika a wooko di Yehofa be gi den? A den eigi libi den be go sete a Yelusalem?\n2 Sakaliya be sabi taki den Dyu di be go a Yelusalem be e dini Yehofa. A den „Gadu be gi a fii” fu fika den osu anga den bisnis a Babilon fu go a Yelusalem (Esra 1:2, 3, 5). Den foloisi komoto a Babilon, a kondee di den be sabi bun, neen den go a wan kondee di gaanse fu den á be sabi. A meke fu a tempel be pelensipali gi den Dyu te den waka 1600 kilomeiti go a Yelusalem, winsi fa ogii be sa miti den a pasi.\n3, 4. Sowtu tesi be e miti den Dyu di be daai go a Yelusalem baka?\n3 Pakisei on langa a be teke fu waka komoto a Babilon doo Yelusalem. A omen ten a foluku be abi fu pakisei fa a libi be o de a Yelusalem. Kande den be e gi toli tu. Den gaandiwan be taigi den fa Yelusalem anga a tempel be moin (Esra 3:12). Efi i be de aini a kulu e waka go a Yelusalem, fa i be o fii di i be o si Yelusalem fu fosi leisi? Tyali be o kisi i fu si fa a kondee kon tan? Tyali be o kisi i fu si taki a sikotu á be abi tolen anga doo? Tyali be o kisi i fu si fa a kondee busi? Kande i be o maiki a booko sikotu fu Yelusalem anga a taanga sikotu fu Babilon. Ma toku den Dyu á be lasi-ati. Saide? We di den be de a pasi e go a Yelusalem, Yehofa be yeepi den fu ogii á miti den. Di den doo Yelusalem a so den seeka a altari, neen den bigin tyai ofaandi gi Yehofa ala dei (Esra 3:1, 2). Den be de fayafaya fu du a wooko. A gei enke nawan sani be o meke den fii booko-saka.\n4 Boiti a tempel di den Dyu be mu meke, den be mu meke den osu. Boiti dati den be mu seeka den foto fu den tu. Den be mu paandi goon fu den famii be sa fende sani fu nyan (Esra 2:70). A omen wooko den be mu du. A á teke langa neen feyanti kon fu tapu den. A 15 yali langa feyanti fooseli den. Saafisaafi den Dyu bigin lasi-ati (Esra 4:1-4). Wan taa sani di be de enke wan tesi gi den, a san be pasa aini a yali 522. A kownu fu Persiya be taigi den Dyu taki den á mu bow Yelusalem moo. A be gei enke a foto á be o seeka moo.—Esra 4:21-24.\n5. Fa Yehofa yeepi en foluku?\n5 Yehofa be sabi taki a foluku be abi taanga-sikin fanowdu. A gi Sakaliya ete wan fisyun fu soi a foluku fi en taki a lobi den. A be wani soi den anga a fisyun ya tu taki a lobi san den e du gi en. A paamisi den taki a o yeepi den efu den du a wooko di a be gi den fu du. Yehofa be taigi den taki: „Efu wi e du san Yehofa u Gadu taki, ala den sani ya o pasa.”—Sakaliya 6:15.\nWAN KULU ENGEL ANGA ASIWAGI\n6. (a) Fa du fu aitin fisyun fu Sakaliya bigin? (Luku a fowtow na a bigin.) (b) Saide den asi á be abi aseefi kololu?\n6 Du fu aitin fisyun di Sakaliya be si, a be a lasiti wan. Kande a fisyun ya be moo gi a foluku taanga-sikin. (Leisi Sakaliya 6:1-3.) Puubei fu si san Sakaliya be si. Fo asiwagi „komoto a tu mongo mindii”. Den asi di be e hali den wagi ya be abi den eigi kololu, neen meke a be makiliki fu sabi sama e lei den. Sakaliya akisi a engel taki: „San a den asiwagi ya?” (Sakaliya 6:4) Useefi wani sabi a sani ya, bika a fisyun ya abi fu du anga wi tu.\n7, 8. (a) San den tu mongo wani taki? (b) Saide den mongo a kopoo?\n7 Son leisi te Beibel taki fu mongo, da a wani taki kownukondee efuso tiimakiti. Den mongo di Sakaliya be si, a denseefi mongo di Daniyeli be taki fu den. Wan fu den mongo ya e soi taki a Yehofa abi a leti fu tii hemel anga goontapu. Ai soi tu taki Yehofa a Kownu fu teego. A taa mongo e soi go na a tii di Yesesi o tii enke Kownu fu a Mesiyas Kownukondee (Daniyeli 2:35, 45). Fanafu di Yesesi toon Kownu aini 1914, neen den tu mongo ya bigin du den wooko fu meke san Gadu abi a pakisei gi a goontapu pasa.\nAini a ten ya, Yehofa e meke den engel fi en kibii en foluku\n8 Saide den tu mongo a kopoo? Kopoo taanga. Boiti dati ai beenki. Di den Islayelisama be e meke a tabernakel anga a tempel a Yelusalem, Yehofa be taigi den taki den mu meke son sani anga kopoo (Ekisodesi 27:1-3; 1 Kownu 7:13-16). A ná fu soso a fisyun e soi taki den tu mongo ya a kopoo. A sani ya wani taki a tii fu Yehofa anga a tii fu a Mesiyas Kownukondee, a den moo bun tii di de. Te den o tii, u ná o feele taki ogii o miti u moo. A omen wini wi o fende.\n9. Sama be e lei den asiwagi? Sowtu wooko Yehofa be gi den?\n9 San den asiwagi anga den sama di e lei den wani taki? Den wani taki engel. Kande a wantu kulu engel. (Leisi Sakaliya 6:5-8.) Den de „na a Masaa fu hii goontapu fesi”. Den abi wan pelensipali wooko fu du. Gadu sende den engel go na a kondee di de a „noord”, efuso Babilon fu kibii a foluku fi en. Yehofa be wani soi en foluku anga a fisyun ya taki noiti moo den o toon saafu a Babilon. Pakisei fa a sani ya be gi den sama di be e meke a tempel aini a ten fu Sakaliya taanga-sikin. Den be sabi taki den feyanti fu den á be o poi tapu den.\n10. Fa a polofeititoli fu den asiwagi e yeepi u aini a ten ya?\n10 Aini a ten ya, Yehofa e meke den engel fi en kibii en foluku tu (Maleyaki 3:6; Hebrewsama 1:7, 14). Fanafu 1919 di a foluku fu Yehofa komoto a katibo na a Gaan Babilon, den feyanti fu den puubei fu tapu den, fu a tuu biibi á be sa kon moo bigi (Openbaring 18:4). Ma den á be poi du a sani de. Den engel e kibii a olikanisâsi fu Yehofa, neen meke u ná abi fu feele taki wi o toon saafu fu falisi biibi baka (Psalm 34:7). Ma anga piisii wi o dini Yehofa. Wi o du omen sani gi en tu. A polofeititoli fu Sakaliya e leli u taki den tu mongo e kibii wi.\n11. Saide u ná abi fu feele te den tiiman o kon feti anga a foluku fu Yehofa?\n11 Dyonson den tiiman fu a goontapu fu Saatan o kon fu puu a foluku fu Gadu a pasi (Eseikiyeli 38:2, 10-12; Daniyeli 11:40, 44, 45; Openbaring 19:19). A polofeititoli fu Eseikiyeli e soi taki omen sama kon feti anga a foluku fu Yehofa. Den ipi enke woluku. Den be e kon anga asiwagi (Eseikiyeli 38:15, 16) *. (Luku a maiki a ondoo.) U mu feele den? Nono! Den engel fu Yehofa de a u se. Den o kibii a foluku fu Yehofa na a ten fu a gaan banowtu. Den o kii ala den sama di á wani Yehofa enke den tiiman (2 Tesalonikasama 1:7, 8). A dei de o simpan tuutuu! Ma sama o de a fesiman fu den engel fu Yehofa?\nYEHOFA MEKE DEN TOON KOWNU ANGA PILISITE\n12, 13. (a) San na a taa sani di Yehofa sende Sakaliya fu du? (b) Fa u du sabi taki a Pikin Taka a Yesesi Kelestesi?\n12 A Sakaliya wawan be si den aitin fisyun ya. Ma a du wan sani fu meke taa sama si. Wan sani di be o gi den sama di be e meke a tempel taanga-sikin. (Leisi Sakaliya 6:9-12.) Dii man di komoto a Babilon, be doo Yelusalem. Den be e kai den man ya Heldai, Tobiya anga Yedaya. Yehofa sende Sakaliya fu a teke solufu anga gowtu a den man ya, da a meke wan „kownu-ati” (Sakaliya 6:11). A wan bakapikin fu David di den be e kai Serubabel fu a lo fu Yuda, a be gaanman a pisiten de. Na a man ya Sakaliya be meke a kownu-ati gi? Nono. Yehofa sende Sakaliya fu a wei a kownu-ati gi Yowsuwa, a Edeman fu den Pilisite. Ala den sama di si a sani ya be musu foondoo.\n13 Yowsuwa a Edeman fu den Pilisite be o toon kownu fu di den be wei a kownu-ati gi en? Nono. Yowsuwa a ná be wan bakapikin fu David, neen meke a á be o poi toon kownu. A kownu-ati di Sakaliya be wei gi en, e soi go na a sama di Yehofa o poti fu tii enke kownu anga pilisite fu teego. Beibel e kai en a Pikin Taka. A Pikin Taka ya a Yesesi Kelestesi enke fa Beibel e soi.—Yesaya 11:1; Mateyesi 2:23.\n14. San Yesesi enke Kownu anga Edeman fu den Pilisite e du?\n14 Yesesi a Kownu, anga Edeman fu den Pilisite. Neen na a fesiman fu den engel fu Yehofa. A Yesesi e kibii a foluku fu Gadu aini a ogii goontapu ya (Yelemiya 23:5, 6). Dyonson, Yesesi o wini den feyanti fu Gadu. Yesesi e holibaka gi a leti di Yehofa abi fu tii hemel anga goontapu. A o kibii a foluku fu Yehofa tu (Openbaring 17:12-14; 19:11, 14, 15). Ma fosi a ten de, a omen sani Yesesi efuso a Pikin Taka mu du.\nA O MEKE A TEMPEL\n15, 16. (a) Fa a foluku fu Gadu kiin aini a ten ya? Sama yeepi den fu kiin? (b) Fa goontapu o de baka di Kelestesi o tii wan dunsu yali?\n15 Enke Kownu anga Edeman fu den Pilisite, Yesesi abi a wooko fu „meke a tempel fu Yehofa”. (Leisi Sakaliya 6:13.) Aini 1919, Yesesi meke a tempel di a puu a foluku fu Gadu na a Gaan Babilon, den falisi biibi fu a goontapu ya. Yesesi seeka a kemeente, neen a poti „a koni saafu di u sa fitoow”. A kulu salufu baala ya e teke fesi na a pelensipali wooko di e du a goontapu ya (Mateyesi 24:45). Yesesi yeepi a foluku fu Yehofa fu den á biibi falisi sani. Neen meke den man dini Yehofa enke fa a wani.—Maleyaki 3:1-3.\n16 Yesesi anga den 144.000 kownu anga pilisite o tii wan dunsu yali. A ten de, den o yeepi den sama di e dini Yehofa fu den ná abi nawan sondu moo. Di den kownu anga den pilisite ya o kaba a wooko fu den, a den sama di e dini Yehofa wawan o de a goontapu. Da nawan falisi biibi o de moo.\nYEEPI MEKE A TEMPEL\n17. Fa Yehofa gi den Dyu taanga-sikin? San den du di Yehofa gi den taanga-sikin?\n17 San den Dyu du di den yee a bosikopu fu Sakaliya? Yehofa be paamisi den taki a o yeepi den. A be taigi den taki a o kibii den tu fu den be sa kaba meke a tempel. A sani ya be e gi den howpu. Ma kande den be e pakisei fa den be o man du a gaan wooko ya, bika den á be ipi. Neen meke Sakaliya taigi den wan sani di gi den taanga-sikin. Boiti Heldai, Tobiya anga Yedaya di be kon yeepi den anga a wooko, Yehofa be taigi den taki sama be „o kon yeepi meke a osu fu Yehofa”. (Leisi Sakaliya 6:15.) Den Dyu be sabi taki Yehofa be e holibaka gi den. Den be kon abi deki-ati, neen meke winsi fa a kownu fu Persiya be tapu a wooko, toku den Dyu be e wooko fayafaya. A tapu di a wooko be tapu be de enke wan mongo, ma Yehofa puu a mongo ya. Te fu kaba, aini a yali 515 fosi Kelestesi, neen a tempel kaba meke (Esra 6:22; Sakaliya 4:6, 7). Ma a toli ya wani taki wan moo gaan sani. A sani ya e pasa nownow.\nNoiti Yehofa o feegete fa u lobi en! (Luku paragraaf 18, 19)\n18. Fa a polofeititoli fu Sakaliya 6:15 e pasa aini a ten ya?\n18 Aini a ten ya a omen miliyun sama e dini Yehofa. Anga piisii den e gi Yehofa den „gudu” di den abi. Sani enke den ten, kaakiti anga taa sani. A so den e holibaka gi a gaan tempel fu Yehofa (Odo 3:9). U sa biibi taki Yehofa e teke en fu bigi taki wi e holibaka gi a tuu biibi. Yu e membee ete taki Heldai, Tobiya anga Yedaya be tyai gowtu gi Sakaliya fu a meke wan kownu-ati? A kownu-ati be e „membee” den san den be mu gi fu holibaka gi a tuu biibi (Sakaliya 6:14). Noiti Yehofa o feegete san wi e du gi en anga fa u lobi en.—Hebrewsama 6:10.\nAi bigi gi u taki u de aini a olikanisâsi fu Yehofa di o tan fu teego\n19. Sowtu wini wi e fende fu a polofeititoli fu Sakaliya?\n19 A omen gaan wooko a foluku fu Yehofa e du aini a ten ya. A di Yehofa e belesi u anga di Kelestesi e tii wi, meke u poi du den sani ya. Ai bigi gi u taki u de aini a olikanisâsi fu Yehofa di o tan fu teego. U sabi taki dyonson ala sama o dini Yehofa enke fa a wani. Neen meke i mu teke en fu bigi taki i de aini a olikanisâsi fu Yehofa. Boiti dati i mu ’aliki Yehofa, a Gadu fi i’. Da u Kownu, a Edeman fu den pilisite anga den engel fi en o kibii yu. Du san i poi fu holibaka gi a tuu biibi. Yehofa o kibii yu aini den lasiti dei fu a goontapu ya. A o kibii yu fu teego!\n^ paragraaf 11 Efi i wani sabi moo, luku „Aksi fu leisiman” aini a Saanantongo Wakititolen fu 15 mei 2015, bladzijde 29-30.


Biibi da i du sani anga koni! | Wakititolen\nLEISI AINI Acholitongo Bataks (Karo) Bataks (Simalungun) Bataks (Toba) Bauletongo Biak Bislamatongo Chintongo (Haka) Choltongo Chopi Drehu-tongo Fransitongo Garifunatongo Groenlandtongo Hmong (wit) Ibantongo Ingrisitongo Italiatongo Javaans Kaktikuel-tongo Kambodyatongo Karen (S’gaw) Kasaktongo Ketyuwatongo (Ankas) Ketyuwatongo (Ayakutyo) Ketyuwatongo (Kusko) Kikongotongo Kimbundutongo Kisitongo Krio Laostongo Lomwetongo Lukonsotongo Makuatongo Maltatongo Mamtongo Mapudunguntongo Masatektongo (Huwatala) Mauritius Kriorotongo Miksetongo Misotongo Nadautongo Nahuataltongo (Gerero) Nahuataltongo (Huwasteka) Nahuataltongo (Noord-Puebla) Nahuataltongo (centraal) Navayotongo Ngaberetongo Ngangela Ni-weitongo Niastongo Nyanekatongo Nyungwe Okanisitongo Potogisitongo Quichua (Chimborazo) Quichua (Imbabura) Romani (Macedonië, cyrillisch) Romanitongo (Masedoniya) Romanitongo (Zuidsei fu Grikikondre) Runyankoretongo Rutorotongo Seisyel-èilanti Kriorotongo Senatongo Spanyorotongo Sramakatongo Sundaas Tahititongo Talapanektongo Totonaktongo Toyolabaltongo Tswatongo Tyokwetongo Tyuabotongo Tzeltaltongo Udgurtongo (sirilis-alfabet) Umbundutongo Urdutongo Urundtongo Walisitongo Wayuunaikitongo\n’Akisi naamo anga biibi. Ná biibi anga tu ati.’—YAKOWBESI 1:6.\nSaide u mu denki bun fosi u du wan sani?\nSaide wi á mu meke taawan taigi u san u mu du?\nSaide a de fanowdu fu kengi pakisei son leisi?\n1. San meke Kain du wan gaan ogii? Fa sani waka di a du a ogii de?\nKAIN be mu denki bun san a be o du. Efu Kain be holi enseefi, da sani be o waka bun gi en. Ma efu a be du sani enke fa a fii, da ogii be o miti en. Beibel taki Kain du wan don sani. A kii en baala Abel. A sani de meke en anga Gadu poli.—Genesesi 4:3-16.\n2. Saide u mu denki bun fosi u du wan sani?\n2 Useefi mu denki bun fosi u du wan sani. Te u du son sani a u hii libi wi e fii a bakapisi. Te u du sani anga koni, da dati sa meke son ogii á miti u. U libi o moo go bun tu. Ma te wi á denki fosi u du wan sani, da a omen booko-ede anga polobelema sa miti u.—Odo 14:8.\n3. (a) Saide wi abi biibi fanowdu fu man du sani anga koni? (b) Sowtu akisi wi o luku?\n3 San o yeepi u fu du sani anga koni? U mu biibi taki Gadu o gi wi a koni di wi abi fanowdu fu du sani di o tyai wini gi u. U mu biibi tu taki a Wowtu fi en man yeepi u fu du sani anga koni. (Leisi Yakowbesi 1:5-8.) Te wi anga Yehofa toon bun mati, te u kon lobi en Wowtu, wi o biibi taki a sabi san moo bun gi u. A sani ya o yeepi u fu luku san a Wowtu fi en e taki fosi u du wan sani. San o yeepi u fu du sani anga koni? Wi o du sani taa fasi efu u si taki a de fanowdu?\nALA WI ABI FU DENKI BUN FOSI U DU WAN SANI\n4. Sowtu okasi Adan be abi? Sowtu bakapisi a sani di a du tyai gi u?\n4 Senten di Gadu meke libisama, neen a gi den a okasi fu luku san den wani du anga den libi. A fosi man Adan be mu luku efu a be o aliki Yehofa di meke en efuso en uman Efa. Adan aliki Efa, neen a du wan gaan don sani. Neen meke Yehofa puu en aini Eden. Bakaten a dede. Na a sani de e kii wi te anga a dei fu tide.\nYehofa gi wi en Wowtu Beibel di e soi wi fa u mu du sani anga koni\n5. Fa u mu si a gaandi di Gadu gi u fu luku san u wani du anga u libi?\n5 Son sama e si enke a libi be o moo switi efu wi á be abi fu booko wi ede anga san u mu du efuso san wi á mu du. Kande a so wi e denki tu. Ma a bun fu holi a pakisei taki Gadu á meke libisama enke masini di á poi denki. A gi wi en Wowtu Beibel di e soi wi fa u sa du sani anga koni. Yehofa wani useefi luku san u wani du anga u libi. A sani ya a wan bun sani. Wi o luku wantu sani di e soi saide u sa taki so.\n6, 7. San den Islayelisama be mu du? Saide a be taanga gi den fu teke wan se? (Luku a fowtow na a bigin.)\n6 Di den Islayelisama be de aini a Paamisi Kondee, den be mu luku efu den be o dini Yehofa efuso taa gadu. (Leisi Yowsuwa 24:15.) A sani ya a ná be wan lawlaw sani. Bika a be sa tyai dede gi den efu den be go dini taa gadu. A ten fu den kuutubakaa, den Islayelisama be e meke omen fowtu. Den be e dini falisi gadu a peesi fu Yehofa (Kuutubakaa 2:3, 11-23). Aini a ten fu polofeiti Eliya, a foluku fu Gadu be mu luku efu a Yehofa den be o dini efuso Baa-al (1 Kownu 18:21). Kande wi e si enke efu u be de a den peesi a á be o taanga gi u fu sabi san u mu du, bika u sabi taki a moo bun sani di wan sama sa du, a fu dini Yehofa. Ma tokuso a foluku be de anga tu pakisei. Beibel taki den be e „daaidaai”. Eliya gi a foluku taanga-sikin fu du a moo bun sani. A taigi den fu dini Yehofa, a tuu Gadu.\n7 Saide a be taanga gi den Islayelisama fu teke a se fu Yehofa? A fosi sani, den á be e biibi Yehofa anga den hii ati, neen meke den á be wani aliki en. Den á be e fitoow Yehofa. Den á be e meke moiti fu sabi Yehofa fu si fa a koni. Efu den be e du den sani ya, den be o sabi fa den mu tyai denseefi (Psalm 25:12). Du fu tu, a den foluku di á be e dini Yehofa. Den sama ya be e meke den Islayelisama denki enke den. Son leisi a den be e taigi den Islayelisama san den mu du. Te fu kaba den Islayelisama be bigin waka a den sama ya baka. Den be bigin dini den gadu fu den tu. Ma Yehofa be wasikoi den Islayelisama omen yali a fesi taki den á mu paa anga den sama ya.—Ekisodesi 23:2.\nA TAAWAN MU TAIGI U SAN U MU DU?\n8. San a toli fu den Islayelisama e leli u?\n8 A sani di miti den Islayelisama e leli u taki efu u wani du sani anga koni, u mu wooko anga san Gadu Wowtu taki. Galasiyasama 6:5 e soi kiin taki ala sama mu gi faantiwowtu fu den sani di a du. Neen meke wi á mu e meke taawan taigi u san u mu du. Ma u mu meke moiti fu sabi san Gadu taki, da u wooko anga dati.\nEfu u meke taawan taigi u san u mu du, da a den baka wi e waka\n9. Saide wi á mu meke taawan taigi u san u mu du?\n9 Fa wan sama e soi taki a sama e taki gi en? A te ai meke taawan dwengi en fu du wan sani di á bun (Odo 1:10, 15). A sani ya sa tyai ogii gi u. A wi faantiwowtu fu du sani enke fa u leli aini a Beibel. Efu u meke taawan dwengi u fu du san den wani, da a den baka wi e waka. A sani de sa meke ogii miti u.\n10. Sowtu wasikoi Pawlesi gi den Kelesten fu Galasiya?\n10 Apostel Pawlesi be wasikoi den Kelesten fu Galasiya taki den á mu e meke taawan taigi den san den mu du. (Leisi Galasiyasama 4:17.) Son baala aini Galasiya be e dwengi den baala anga sisa aini a kemeente fu du sani enke fa den wani. Saide? Den man ya be wani sama waka a den baka, pe fu den waka a den apostel baka. Den á be abi sakafasi. Boiti dati den á be e lesipeki a gaandi di den baala anga sisa be abi fu du san den wani anga den libi.\n11. Fa u sa yeepi taawan te den mu du wan sani?\n11 Ala u sa leli wan sani fu apostel Pawlesi. A be e lesipeki a gaandi di den baala anga sisa be abi fu du san den wani anga den libi. (Leisi 2 Korentesama 1:24.) Aini a ten ya den owluman mu waka a Pawlesi baka te den e soi taawan fa den mu du son sani. Den mu soi den baala anga sisa san a Wowtu fu Gadu e taki fu wan toli. Ma owluman mu luku bun fu den á taigi den baala anga sisa san den mu du, bika a den baala anga sisa o tyai a faantiwowtu fu den sani di den du. Holi a sani ya a pakisei: U sa yeepi a sama fu a fusutan san Beibel e taki fu wan toli, ma na enseefi mu luku san den wani du. Efu den du sani anga koni, sani o waka bun gi den. Noiti u mu denki taki wi abi a leti fu taigi den baala anga sisa san den mu du.\nOwluman e soi taawan fa den mu du sani anga koni (Luku paragraaf 11)\nYU Á MU DU SANI ANGA FII\n12, 13. Saide a sa tyai ogii gi u te wi e du sani anga ati boon efuso te u lasi-ati?\n12 Aini a ten ya, a omen sama e du sani enke fa den ati fii. A sani ya sa meke ogii miti u. Beibel e wasikoi u taki wi á mu du sani enke fa u fii. Wi á mu fitoow a sondu ati fu u (Odo 28:26). Wi á poi fitoow wi ati, bika wi „ati na a moo bidiigi sani di de, a ogii te ná sipowtu” (Yelemiya 17:9). A omen toli de aini Beibel di e soi taki sani nai waka bun te sama e fitoow den ati (1 Kownu 11:9; Yelemiya 3:17; 13:10). San sa pasa efu wi e du san wi ati fii?\n13 Yehofa taki u mu lobi en anga u hii ati. Boiti dati a taki u mu lobi taa sama enke fa u lobi useefi (Mateyesi 22:37-39). Ma u mu luku bun, bika den tekisi di de aini a paragraaf a fesi be soi taki sani ná o waka bun gi u te wi e du san u fii. Te wan sama ati boon a nai man denki bun (Odo 14:17; 29:22). A taanga gi sama di lasi-ati fu du sani anga koni tu (Numeri 32:6-12; Odo 24:10). Neen meke u mu meke a Wowtu fu Gadu tii a fasi fa wi e denki (Romesama 7:25). Te u mu du wan pelensipali sani, wi á mu du san wi ati fii.\nON TEN U MU KENGI PAKISEI?\n14. Fa u du sabi taki a á fowtu fu kengi pakisei son leisi?\n14 U mu du sani anga koni ala yuu. Ma toku wan koni sama sabi taki son leisi a de fanowdu fu kengi pakisei, winsi a be poti neen ede kaba fu du wan sani. Yehofa seefi be du a sani ya. Luku san a du gi den Ninifeisama aini a ten fu Yona. Beibel taki: „Di a tuu Gadu si san den du, fa den tapu anga den ogii di den be e du, neen a á du ogii anga den moo enke fa a be taki. A kengi pakisei, a á sitaafu den moo” (Yona 3:10). Di Yehofa si taki den sama fu Ninifei tapu anga den ogii di den be e du, neen a kengi pakisei. A sani ya e soi taki Yehofa de kabakaba fu fiti enseefi. A abi sakafasi, boiti dati a abi tyali-ati. Yehofa á de enke libisama. Ala yuu ai denki bun fosi a du wan sani, winsi en ati boon.\nDi Yehofa si taki den sama fu Ninifei tapu anga den ogii di den be e du, neen a kengi pakisei\n15. Saide a de fanowdu fu kengi pakisei?\n15 Te sani kengi, da a de fanowdu fu kengi pakisei tu. Holi a pakisei taki Yehofa e kengi pakisei son leisi (1 Kownu 21:20, 21, 27-29; 2 Kownu 20:1-5). Wan taa okasi pe u mu kengi pakisei, a te u kon sabi wan sani moo bun. Pakisei David. Di sama taigi en sani fu a galanpikin fu Saul di den e kai Mefibowset, a á kuutu a toli bun, bika a á be sabi taki a lei den be e lei gi Mefibowset. Ma bakaten di David yee san pasa tuutuu, a kuutu a toli moo bun (2 Samuweli 19:24-29). Son leisi, a bun fu du aseefi sani.\n16. (a) San a wantu sani di sa yeepi u fu du sani anga koni? (b) Saide a bun fu du sani taa fasi son leisi? Fa u sa du a sani ya?\n16 Beibel taki wi á mu feti, te u mu du wan pelensipali sani (Odo 21:5). U mu denki bun fosi u du wan sani. Dati o yeepi u fu du sani anga koni (1 Tesalonikasama 5:21). Fosi wan osufamii edeman du wan sani, a mu luku san den buku fu wi e taki fu a toli. A mu luku san Beibel e taki tu. Ala yuu a bun fu aliki san den sama fu a osufamii e pakisei fu a sani di yu enke edeman wani du. Ná feegete, Gadu be taigi Abalaham taki a mu aliki en uman Sala (Genesesi 21:9-12). Owluman seefi mu e ondoosuku sani aini Beibel anga den buku fu a olikanisâsi. Efu den kon fusutan taki den á be du wan sani bun, den á mu feele taki efu den du sani taa fasi, sama ná o lesipeki den moo. Te wan Owluman abi sakafasi efuso te ai fiti enseefi, a mu de kabakaba fu kengi a fasi fa ai si son sani te a de fanowdu. Ala wi o fende wini efu u waka a den baka. A sani ya o meke sani go bun aini a kemeente. Wi o libi na a wan tu.—Toli 6:1-4.\nDU SAN I POTI FU DU\n17. San o yeepi u fu du sani anga koni?\n17 Son sani di u wani du pelensipali moo taawan. Wan pelensipali sani a te wan sama e luku efu a o toow efuso anga sama a o toow. Wan taa pelensipali sani a te wan sama e luku efu a o bigin anga a fuuten diniwooko. U mu pakisei bun fosi u du den sani ya. U mu begi Yehofa fu a yeepi u tu. Ai teke ten fu du den sani ya, ma efu u wani du sani anga koni u mu fitoow Yehofa. U mu meke moiti fu sabi san a wani u du, da u du sani enke fa a wani (Odo 1:5). A bun leli Yehofa e gi wi aini en Wowtu. Neen meke u mu ondoosuku en bun, da u begi Yehofa fu a yeepi u fu sabi san u mu du. A o gi u den fasi di wi abi fanowdu fu du sani enke fa wani. Fosi u du wan pelensipali sani, u mu akisi useefi taki: ’A sani di mi o du ya e soi taki mi lobi Yehofa? A o meke mi famii piisii? A o meke den libi na a wan? A o soi taki mi abi pasensi anga bun manii?’\n18. Saide Yehofa wani u du sani anga koni?\n18 Yehofa nai dwengi sama fu dini en. A nai dwengi den fu lobi en tu. A gi wi a okasi fu luku san u wani du anga u libi. Ai lesipeki a gaandi di a gi wi fu luku efu u wani dini en (Yowsuwa 24:15; Peleikiman 5:4). Ma solanga u paamisi en taki wi o du san en Wowtu taki, u mu du san u paamisi. Efu wi e biibi Yehofa neen u du san a soi wi aini en Wowtu, wi o du sani anga koni. Wi o soi taki u sabi san wi e du.—Yakowbesi 1:5-8; 4:8.


Saide u mu du sani anga wan kiin ati? | Hebrewsama 13:18\nLEISI AINI Acholitongo Afrikaans Albaniya-tongo Almeniyatongo Amhareisitongo Arabiatongo Aserbaiyanitongo Aserbaiyanitongo Aymaratongo Bakratongo Basatongo (Kamerun) Baskirtongo Bataks (Karo) Bataks (Toba) Bauletongo Bislamatongo Bulgariatongo Bulutongo Choltongo Chuvashtongo Dangmetongo Deinsitongo Doisritongo Drehu-tongo Efiktongo Eksosatongo Estitongo Ewetongo Fensitongo Fidyitongo Fontongo Fransitongo Garifunatongo Gatongo Georgiatongo Grikitongo Guaranitongo Guntongo Hawsatongo Hebrewtongo Hiligainontongo Hirimotutongo Hmong (wit) Hongariatongo Ibanag Ibantongo Igbotongo Ilokotongo Indoneisiatongo Ingrisitongo Isokotongo Italiatongo Javaans Kabiyetongo Kambodyatongo Kaqchikel (Centraal) Karen (S’gaw) Kasaktongo Katalantongo Ketyuwatongo (Ayakutyo) Ketyuwatongo (Bolifiya) Kikambatongo Kikaondetongo Kikongotongo Kikuyutongo Kilubatongo Kimbundutongo Kinyarwandatongo Kirgisitongo Kiribatitongo Kirunditongo Kisitongo Kisongetongo Kitongatongo (Malawi) Koerdisch, Kurmanji (Kaukasus) Kongotongo Koreya-tongo Krio Krowâsiatongo Kurmanyitongo, Kurdia (sirilis-alfabet) Lambatongo Latfiatongo Lingalatongo Litoniyatongo Lufaletongo Lugandatongo Lukonsotongo Luotongo Makuatongo Malagasitongo Maleisitongo Maltatongo Mamtongo Masatektongo (Huwatala) Masedoniya-tongo Mayatongo Mende Miksetongo Misotongo Miyanmartongo Mongoliyatongo Mooretongo Nadautongo Nahuataltongo (Gerero) Nahuataltongo (Huwasteka) Nahuataltongo (Noord-Puebla) Nahuataltongo (centraal) Ngaberetongo Ngangela Niastongo Nidebeletongo (Zimbabwe) Nisematongo Norwegatongo Nyanekatongo Nyungwe Okanisitongo Oromotongo Oseitiatongo Otetelatongo Pangasinantongo Papiamentutongo (Aruba) Papiamentutongo (Korsow) Persiatongo Pidgin (Kameroen) Potogisitongo Pôlsutongo Quichua (Imbabura) Rosiyatongo Rumeiniatongo Runyankoretongo Samowatongo Sangotongo Sapotektongo (Istmus) Sebuwanotongo Senatongo Sepeditongo Serfiatongo Serfiatongo (Romesma-alfabet) Sesotho (Lesotho) Setswanatongo Sibembatongo Sidamatongo Silositongo Sinhalatongo Slofeiniatongo Slowâkiatongo Sneisitongo Mandarin (fosiwan Sneisitongo Mandarin (makrikiwan) Spanyorotongo Sramakatongo Sranantongo Sulutongo Swahilitongo Swahilitongo (Kongo) Sweidsitongo Syitongatongo Syonatongo Tagalogtongo Taitongo Talapanektongo Tatartongo Tiftongo Tigrinyatongo Tok Pisintongo Torkutongo Totonaktongo Toyolabaltongo Tsongatongo Tswatongo Tsyilubatongo Tufalotongo Twitongo Tyekiatongo Tyitumbukatongo Tyityewatongo Tyiyaotongo Tyokwetongo Tzotziltongo Ukrainitongo Umbundutongo Urdutongo Urhobotongo Urundtongo Vietnameisitongo Walisitongo Wayuunaikitongo Wolaitatongo Yapantongo Yorubatongo Zandetongo\nSowtu wini wi o fende te wi e du sani anga wan kiin ati?\n„Wi abi wan kiin kosensi, fu di u wani du ala sani anga wan kiin ati.”—Hebrewsama 13:18.\nKelesten e meke moiti fu du san apostel Pawlesi be taki. A taki: „U wani du ala sani anga wan kiin ati.” San a sani ya wani taki?\nA MOITI DI WI E MEKE FU DU SANI ANGA WAN KIIN ATI\nA omen sama e luku denseefi aini sipikii fosi den go a ganda. Saide? Bika den wani ala sani de taa. Ma wan sani de di pelensipali moo wi ede uwii efuso den moin koosi di wi e wei. A sani di moo pelensipali a wi manii, bika den sa meke sama lobi u, efuso buuse u.\nGadu Wowtu e taigi u kiin taki u meke anga a fii fu du ogii. Genesesi 8:21 taki: „Yonkuuyonkuu kaba, a soso ogii de aini [libisama] ati.” Neen meke u mu e feti anga a sondu fii di de aini wi efu wi á wani bidiigi taawan. A apostel Pawlesi seefi be e feti anga den sondu fii fi en. A be taki: „Mi lobi a weiti fu Gadu. Ma wan taa weiti de aini mi tu. A wan ya e feti anga a weiti fu mi fusutan. A weiti ya na a sondu di de aini mi sikin. Ai basi mi.”—Romesama 7:22, 23.\nKon u taki wi e fii fu du wan ogii, dati á wani taki u musu du a ogii de. Useefi sa luku san u wani du winsi fa a fii ya taanga. Te wi e meke moiti fu wi á pakisei sani di á bun, da u ná o bidiigi taawan, winsi fa taa sama e si en enke wan kowownu sani.\nFA U SA WINI A FETI\nA bunbun moiti u mu meke efu u wani du sani anga wan kiin ati. A wan tyali sani taki omen sama e booko den ede anga modo, moo a fasi fa den e tyai denseefi. Neen meke den e si enke a á fowtu fu bidiigi taawan te a de fanowdu. Wan buku (The (Honest) Truth About Dishonesty) taki: „Son leisi wi e bidiigi taawan anga pikinpikin sani anga ala fa wi e si useefi enke sama di e du sani anga wan kiin ati.” Ma i si enke wan sani de di sa yeepi u fu si efu a bun fu bidiigi taawan? Eeye.\nMiliyunmiliyun sama a hii goontapu kon si taki Beibel e yeepi den na a pisi de. Beibel na a moo bun sani di e soi fa u mu tyai useefi (Psalm 19:7). Ai yeepi u fu sabi fa u mu si wooko, san u mu du fu wi osulibi waka bun, anga fa Gadu wani u tyai useefi. Noiti den sani di sikiifi aini a Beibel e gaandi. Sama fu ala sowtu kondee efuso lo sa wooko anga den sani di sikiifi aini. Efu wi e leisi Beibel, e teke ten fu sidon pakisei den sani di u leisi, e wooko anga den sani di wi e leli, da den sani ya o yeepi u fu wi á bidiigi taawan.\nMa efu u wani du sani anga wan kiin ati, da ná sabi namo u mu sabi san sikiifi aini Beibel. Bika wi e libi aini wan ogii goontapu di e dwengi u fu bidiigi taawan. Neen meke u mu e begi Gadu tu fu a yeepi u (Filipisama 4:6, 7, 13). A sani de o gi wi taanga-sikin fu tyai useefi bun, efuso fu du sani anga wan kiin ati.\nHitoshi di u be taki fi en na a bigin be fende wini fu di a be tan meke moiti fu du sani anga wan kiin ati. A basi di ai wooko gi nownow lobi sama di nai bidiigi taawan. Hitoshi taki: „Ai bigi gi mi taki mi fende wan wooko di mi sa du anga wan kiin kosensi.”\nA omen sama ondoofeni a sani ya tu. Luku fa sani waka gi son sama di be meke moiti fu „du ala sani anga wan kiin ati”.\nWan kiin kosensi\n„Mi be komoto a sikoo di mi be abi 13 yali, neen mi go wooko anga wantu fufuuman. Neen meke gaanse fu a moni di mi be abi a be fufuu wan. Bakaten mi toow, neen mi anga mi man bigin sutudeli Beibel anga den Yehofa Kotoigi. U be leli taki Yehofa * Gadu e buuse sama di e bidiigi taawan, neen meke u be kengi a fasi fa u be e libi. Aini a yali 1990 mi anga mi man paamisi Yehofa taki wi o dini en, neen u dopu.”—Odo 6:16-19.\n„Fosi, mi osu be lai anga fufuu sani. Ma nownow mi ná abi den sani de aini mi osu moo. Nownow mi abi wan kiin kosensi. Te mi e denki fa mi be e libi, da ai bigi gi mi taki Yehofa gi mi paadon. Nownow mi e fii bun te mi e go siibi a neti, bika mi sabi taki mi e libi enke fa Yehofa wani.”—Cheryl, Ierland.\n„Wan sama di e du bisnis anga a bodeleifi pe mi e wooko be wani pai mi fu du wan sani di á bun. Di mi basi yee taki mi á teke a moni, a taki: ’Na a Gadu di yu e dini meke yu e du sani anga wan kiin ati! Ná pikin bigi ai bigi gi mi taki yu e wooko gi mi.’ A meke di mi e meke moiti fu du sani anga wan kiin ati e yeepi mi fu abi wan kiin kosensi. A sani de meke mi man yeepi mi famii anga taawan tu fu du sani anga wan kiin ati.”—Sonny, Hong Kong.\nYu o fii bun\n„Mi e wooko enke ondoo basi a wan gaan banku. Sama di e wooko a den peesi ya lobi bidiigi taawan fu di den wani kon gudu. Den e taki: ’Efu yu o kon gudu, efu a kondee o go a fesi, da i sa bidiigi taawan.’ Ma te mi e du sani anga wan kiin ati mi e fii bun. Mi o tan du sani anga wan kiin ati, winsi san o pasa. Den basi fu mi sabi taki mi ná o lei gi den. Den sabi tu taki efu den akisi mi fu du sani di á bun, mi ná o du en.”—Tom, Ameekankondee.\nYu o lesipeki iseefi\n„A ondoo basi fu mi be wani mi lei di wantu pampila be lasi a wooko, ma mi á du en. Di den kisi den sama di be teke den, neen a gaan basi seefi gi mi daa taki mi á be lei. A á makiliki fu du sani anga wan kiin ati aini a goontapu ya. I mu abi deki-ati. Ma te yu e tan meke a moiti de, sama o fitoow i. Den o lesipeki i tu.”—Kaori, Yapan.\nA abi wini te wi e du sani anga wan kiin ati, bika yu o abi wan kiin kosensi, yu o fii bun, yu o lesipeki iseefi. Iseefi nai si en so tu noh?\n^ paragraaf 17 Enke fa Beibel e soi, a Yehofa na a nen fu Gadu.\nYesesi be taigi wi fu saide wi abi tii fanowdu, anga san a den tu moo gaan mama leli fu Beibel.


Gadu Kownukondee o tii hii goontapu | Leli i pikin\nI sabi sowtu Kownukondee wi e taki?— A Gadu Kownukondee. Na a Kownukondee ya o meke goontapu toon wan paladeisi. I wani sabi moo fu a Kownukondee ya?—\nAla kownukondee abi wan kownu. Na a kownu e tii den sama aini a kondee. I sabi sama na a Kownu fu a Kownukondee fu Gadu?— A Yesesi Kelestesi. Ai tan a Hemel. Dyonson Yesesi o tii ala sama a goontapu! Yu á si enke a libi o switi te Yesesi o tii goontapu noh?—\nSan i wani du di yu o de aini a Paladeisi?\nA libi o switi. Sama ná o go e feti anga taawan moo. Den ná o kii taawan aini oloku moo di wi o de aini a Paladeisi. Ala sama o lobi taawan. Sama ná o siki efuso dede moo. Beendi sama o si baka. Dofu sama o yee baka. Den sama di á poi waka nownow o man lon. Den o man dyombo a tapu. Ala sama o go e nyan te a sai den. Meti ná o go e du ogii anga den seefi moo. Den ná o du ogii anga libisama moo tu. Den sama di dede o weki baka. Somen fu den sama di u leli sani fu den aini a buku ya, o kon a libi baka. Den sama enke Lebeka, Rakab, David anga Eliya. I be sa wani si den di den o weki baka?—\nYehofa lobi yu. A wani i de koloku. Efi i tan leli sani fu Yehofa, e aliki en, da yu o libi fu tego aini wan moi paladeisi! Yu á wani libi fu tego noh?—\nYohanisi 5:28, 29; 17:3\nSama na a kownu fu Gadu Kownukondee?\nSama a den sama di Yesesi o tii?\nFa a libi o de di Yesesi o go e tii goontapu?\nSan i mu du efi i wani libi fu tego aini a Paladeisi?


Beibel: okanisi tongo 1 Kolenti 13\n☰ 1 Kolenti 13 ◀ ▶\n1 Bika winsi mi sabi apaiti tongo di sama ofu Engel*f5* e taki seefi, ma mi de sondee tuutuu lobi. Da mi wowtu sa gei soso gengen anga boko beenki, fu bali muliki sama yesi. 2 A ná abi toobi, efu mi na wan apaiti takiman. Efu Masaa Gadu soi mi ala kibii toli fi en. Efu mi sabi ala san de fu sabi. Efu mi biibi bigi fu toto gaan mongo puu a pasi. Ma sondee tuutuu lobi, da mi na wan soso sani. 3 Efu mi e paati ala san mi abi fu soso seefi. Efu mi towe mi sikin boon a faya gi taawan seefi. Ma sondee tuutuu lobi, da mi na wan soso sani.\n4 Bika tuutuu lobi e gi langa pasensi fasi. Ai gi switi fasi. Ai tapu dyalusu, ai tapu suku gafanen, ai tapu hei membee. 5 Tuutuu lobi e kaba saanti taawan. Ai tapu suku wini fi i wawan namo. Ai tapu gaw atiboon fasi ofu oli taawan na ati. 6 Te sani nái waka leti, da tuutuu lobi e wai piisii poti a wanse. Ma ai gi piisii te sani e go tuutuu, enke fa sani mu waka. 7 A ini ala sani, da tuutuu lobi e kibii taawan. Ai biibi naamo. Ai luku naamo a san de fende. Ai fudaagi naamo tu.\n8 Tuutuu lobi noiti e kaba. Ma fu de apaiti takiman sa kaba wan dei. Sowtu a sowtu tongo taki seefi sa kaba tu. Apaiti sabi fu Masaa Gadu bosikopu seefi tu. 9 Bika na nownow u á kaba sabi ala san de fu sabi. Bosikopu fu apaiti takiman seefi nái kaba soi kiinkiin san de fu kon bakaten seefi. 10 Ma a ten o doo di ala san Masaa Gadu meke fu tan tego sa soi denseefi kiinkiin enke fa den de seefi. Da u sa kaba denki den sani wan fasi di á kaba doo peesi.\n11 Bika pikinengee ten fu wan sama, da ai taki sani pikinengee fasi. Ai denki sani pikinengee fasi. Ma te a toon manengee, da ala a pikinengee fasi e kon kaba. 12 Da goontapu ya, da na wan difii fasi enke bwuingi kai a sipikii fesi, na so wi e si san Masaa Gadu fiti poti fu kon. Da sani nái kaba de kiinkiin a den peesi. U nái kaba si sani enke fa den de seefi. Ma bakaten, da ala sani o de fesi a fesi. Da fa Masaa Gadu e si mi tuutuu, na so mi o si ala sani.\n13 Da luku ya! Dii sani fika gi wi fu du nownow. Fu biibi. Soseefi luku fu fende Masaa Gadu paamisi anga fu lobi tuutuu. Ma a moo gaanwan fu den dii dati na fu lobi tuutuu.


Luka 11 DJKNT - Ma namo, da wan dei, da Masaa Jesesi go - Bible Search\nMasaa Jesesi leli den bakaman fi en begi\nMt 6:9-13; 7:7-11\n1Ma namo, da wan dei, da Masaa Jesesi go a wan peesi go e begi. Di a begi te a kaba, ne wan fu den bakaman fi en kon ne en taki: “Masaa! Leli u begi tu, enke fa Johanisi be leli den bakaman fi en.”\n2Ne a piki den taki: “Te u e begi, da u begi so:\n‘Kee! Wi Tata!\nMeke ala sani sa kon lesipeki yu nen, wan apaiti fasi.\nMeke a Nyun Tii fi yu sa paati a hii goontapu.\n3Wi e begi yu, fu gi wi san wi abi fanowdu, fu nyan ibii dei baka.\n4Gi wi paadon fu takuudu anga ogii di wi e du a yu fesi, leti enke\nfa wiseefi e gi taawan di e du ogii anga wi paadon.\nWi e begi yu, fu kibii wi, meke wi á kai a ini tesi.’ ”\n5Ne a taigi den go doo taki: “Meke u taki, yu abi wan bun mati, ne i go ne en a mindii neti, fu go yuu dii beele. 6Da yu o go weki en, da i taigi en taki: ‘Mati, gaantangi baa! Mi kon begi i wan sani. Wan mati fu mi komoto a wan faawe peesi kon a mi. Ma mi ná abi ná wan sani fu gi en, fu a nyan.’ 7Da, meke u taki a mati fi yu piki i taki: ‘Mi ná o poi opo go teke beele gi i moo. Mi anga den pikin sooto doo go didon kaba. Da fika mi, meke mi siibi fu mi.’ Ma fu di a fuka fi i bigi, meke i o go e naki a doo, e begi en naamo. 8Ma ná fu di yu anga en na mati ede, meke a o opo a doo gi yu. Ma na fu di i tan e naki a doo naamo, te a á poi fende pasi fu siibi, meke a musu opo go teke a beele di yu abi fanowdu gi yu.\n9“Na dati ede meke mi taigi u taki: ‘Begi, da u o kisi. U suku, da u o fende. U koko, da doo o opo gi u.’ 10Bika na sama di e begi en, e kisi. A sama di e suku e fende. Soseefi sama di e koko, da doo e opo gi.\n11“Bika luku son fu u ya abi pikin. Da efu wan pikin fu u begi u wan fisi, u o teke wan sineki, da u gi en? 12Ofu, sama fu u di de ya, o teke wan kukutu tee langa gi en pikin, te a begi en wan igi? 13We, efu anga ala fa u de takuu ati sama seefi, ne u sabi fu gi u pikin bun so, da san na u Tata a tapu? Te u begi en, a Apaiti Jeje fi en, a ná o gi u en moo esi, no?”\nMasaa Jesesi leli den sama fa en e wooko anga fa didibii e wooko\nMt 12:22-30,33-35; Mk 3:20-27\n14Da wan taa dei baka, ne Masaa Jesesi yaki wan takuu jeje puu a wan sama tapu. A takuu jeje ya be meke a toon babawman. Ma wanten, di Masaa Jesesi yaki en puu, ne a man e taki bun baka. Da a sani foondoo ala den sama. 15Ma wantu fu den sama kosi Masaa Jesesi taki: “A nái foondoo wi taki, ai yaki takuu jeje puu a sama tapu. Bika anga Belisebulu, a edeman fu den didibii ai puu den.” 16Ma namo, da wanlo sama de ape tesi en luku. Ne den taigi en taki: “Di yu na wan sama fu Masaa Gadu tuutuu, da soi u wan maiki, meke u sabi taki, Masaa Gadu de anga yu anga den sani di yu e du.”\n17Ma Masaa Jesesi sabi san de a den baka ede. Ne a taigi den taki: “Efu den sama fu wan kownu kondee opo e feti anga enseefi, da a kondee de, na booko a o booko. Na soseefi, a de anga wan osu pe den sama e libi fanya fanya, feyanti fasi anga denseefi. A osu sama de musu booko saka kaba a soso. 18Da u taki, mi e wooko anga didibii, fu puu takuu jeje a sama tapu. We, da na feti didibii e feti anga enseefi, fu booko a hii makiti anga a hii kondee fi enseefi, di ai tii. 19We, di u taki, anga a basi fu didibii mi e puu den takuu jeje, we den sama fu u, no? Anga san den e puu den? Bika denseefi e puu takuu jeje a sama tapu. U go akisi den luku. Da u sa si taki, den sama fu useefi o soi u taki, u ná abi leti. 20Bika anga a taanga fu Masaa Gadu mi e puu den takuu jeje a sama tapu. Den sani di mi e du anga a taanga fu Masaa Gadu ya, de enke wan maiki fu soi u taki, a Nyun Tii fu Masaa Gadu doo a u mindii now.” 21Ne a taki go doo taki: “Te wan taanga man abi bunbun feti sani fu oli waki ne en osu, da a ná abi fu feele ná wan sani. Bika ná wan sama o poi kon fufuu sani a ini en osu. 22Ma, te wan moo taanga man di abi moo bun feti sani kon feti anga en, da a o fonmi en teke ala den feti sani fi en, puu ne en ana. Da a teke den gudu fi en go paati gi taa sama.”\n23Ne Masaa Jesesi taigi den go doo taki: “A sama di á de anga mi a wanse, da a sama de e feti fu booko mi saka. Da sama di nái wooko makandii anga mi, fu tyai sama kon a mi, sowan sama e yaki den sama paati, puu a mi.”\nA takuu jeje daai go baka\n24Ne a taigi den taki: “Te wan takuu jeje komoto a wan sama tapu, da ai waka e lontu e suku peesi na ala den sabana ini, fu boo. Ma a nái poi fende peesi fu boo. Da, te a á poi fende a peesi fu boo, da ai pakisei taki: ‘Meke mi daai go tan na a peesi pe mi be komoto baka.’ 25Da te a daai kon baka, a osu pe a be komoto de leigi leigi. A de kiinkiin sibisibi moi silli. 26Da ai gwe baka, da a go kai seibin taa takuu jeje, di ogii moo enseefi. Da den e kon na a sama tapu. Da a libi fu sowan sama o moo ogii bakaten, moo enke fa a be de a fesi kaba.”\nSama na den sama di o fende a moo gaan bun?\n27Ma, namo di Masaa Jesesi e taki, ne wan uman di be de a ini den sama ini de, bali taki: “Oho! Masaa Gadu seigi a uman di meke yu, fu di Masaa Gadu fende taki, na a uman ya be mu meke yu.” 28Ne Masaa Jesesi piki en taki: “Uman! I si fa u de ya? Den sama di e aliki Masaa Gadu wowtu e du san a taki, fende moo gaan seigi, moo enke a uman di meke mi.”\nSan o miti den sama fu a ten fu Masaa Jesesi?\n29Namo somen somen sama e kon a Masaa Jesesi, ne a taki: “Saide meke den sama fu a ten ya abi takuu ati so du? Den e feti fu si maiki fu Gadu. Ma den ná o si ná wan taa maiki moo enke a maiki fu a apaiti takiman fu Masaa Gadu, di den be e kai Jowna. 30Bika leti enke fa Jowna be de enke wan maiki gi den sama fu Ninifei, na letiso a Manpikin di saka kon toon libisama ya, de enke wan maiki gi den sama fu a ten ya tu.\n31“A uman kownu fu a kondee di den e kai Seba, na a se fu san dongo, o opo na a gaan kuutu dei, di Masaa Gadu o kuutu sama, fu kuutu den sama fu a ten ya. Bika en dati be komoto langa langa te na a taase fu goontapu fu kon a Salomo, fu kon yee den koni fi en. Ma wan Sama de a u mindii ya, di hei moo Salomo seefi, ma toku, u nái teke en taki. 32Soseefi ala den sama fu Ninifei o opo, da den o kuutu den sama fu a ten ya. Bika den sama fu Ninifei be yee a wowtu fu Masaa Gadu di Jowna be gi den. Ne den teke en, ne den daai libi wanten. Ma wan Sama de a u mindii ya, di hei moo Jowna, ma toku, u nái teke en taki.”\nU ain anga u ati mu kiin a Masaa Gadu fesi\nMt 5:15; 6:22,23\n33Ne a taigi den taki: “Ná wan sama e leti wan lampu, da a poti en a sani ondoo, efu a teke sani tapu en. Nono! A o poti en a wan hei peesi, fu ala sama di o kon a ini a osu sa si sani bun anga en. 34Da na so a de anga wi libisama tu. U ain, na a lampu fu u sikin. Efu u ain de bunbun, ne u opo den fu si sani, da u o si kiinkiin anga den, fu u sabi san u e du. Ma efu u ain dunguu, da u hii sikin seefi dunguu tu. Bika, wansi u leti wan lampu poti de seefi, toku u ná o si san u e du. Da na ini dunguu u e tan. Da u ná o sabi san u e du. 35A dati meke, u mu e koni fu u á poti u ain fu luku ogii fu u ain anga u ati dunguu. 36Bika efu u hii ati kiin, sondee fu a abi wan baaka, da u sa leti kiin peesi gi taa sama, leti enke wan lampu di e leti kiin peesi gi sama.”\nMasaa Jesesi bali heelu fu Faliseiman anga Saduseiman\nMt 23:1-36; Mk 12:38-40\n37Da Masaa Jesesi kaba taki seefi, ne wan Faliseiman kai en taki: “Masaa Jesesi, kon go nyan anga mi a mi osu, no?” Ne Masaa Jesesi go anga a Faliseiman ne en osu go nyan. 38Da di den sidon fu nyan, ne wan sani dangaa a Faliseiman. Bika a si taki Masaa Jesesi e nyan, sondee fu wasi ana na a apaiti fasi fa a Dyuweiti be e soi den, fu wasi den ana fosi den go nyan. 39Da di Masaa Jesesi si taki a sani ya dangaa a Faliseiman, ne a taigi en taki: “U Faliseiman! U e wasi u sikin namo, da u kaba, fu soi kiin a doose. Ma u ati lai anga giili anga takuudu! 40U wisiwasi sani sondee fusutan! U e feti namo fu wasi doose fu u sikin kiin. Ma fa fu u ati? U á sabi taki, Masaa Gadu wani meke u wasi u ati kiin tu, no? 41U feti fu wasi u ati kiin, fu u yeepi den pooti sama a sani. Da te u ati kiin so kaba, da u ná abi fu feti, fu wasi ana moo enke fa u gwenti. Bika efu u ati kiin, da ala sani fu u kiin tu.”\n42Ne Masaa Jesesi taki go doo taki: “Heelu fu u enke Faliseiman de! Bika u nái libi letiopu anga sama, anga u á lobi Masaa Gadu tu. Ma u e paati ala san u abi a tin pisi, da u e gi Masaa Gadu wan fu den tin pisi. Soseefi u e gi en wan pisi fu tin, fu ala u goon nyanyan enke fa a Dyuweiti taki. Da u e si enke u bun kaba. We, a ná enke fu gi Masaa Gadu wan pisi fu tin, fu ala san u abi, ná ogii. Ma dati á sai. Bika feti fu libi letiopu anga ala lobi Masaa Gadu seefi tu.”\n43Ne a taki moo taki: “Heelu ete wan toon, fu u enke Faliseiman! Bika te u go a keliki, da u lobi sidon a den fesiman sutuu a ini a keliki. Soseefi, te u e waka a ganda, da u e wani meke ala sama e gi u odi a sama fesi, enke u hei moo ala taa sama. 44We, heelu fu u! Bika u de leti enke gaandi geebi, di sama e waka e pasa a den tapu, sondee fu den sabi taki, a sowan ogii tapu, den e waka e pasa de.”\n45Ne wan leliman fu Dyuweiti bali gi en taki: “We, Mesiti, oo! Fa yu e kosi den Faliseiman de, u de a ini tu?”\n46Ne Masaa Jesesi kosi den now taki: “Heelu fu u enke leliman fu weiti! Bika u e leli den sama Masaa Gadu weiti, da u e suku fu poti ibi a den sama neki tapu, fu den tyai. Ma useefi nái meke moiti, fu diki wan pikinso fu dati tyai seefi. 47Da heelu fu u! Bika u e seeka den geebi fu den apaiti fositen apaiti takiman fu Masaa Gadu. We, na den avo gaansama fu u be kii den. 48Da anga dati, u e soi taki, a bun gi u fa den gaansama fu u kii den fositen apaiti takiman fu Masaa Gadu. Da efu u be de a den peesi, na a seefi sani u be sa du tu. Den gaansama kii. Den pikin e seeka geebi. 49Ma a ná ogii. Masaa Gadu sabi fa a o du anga u. Bika Masaa Gadu be taki a fesi kaba taki, a sende a apaiti takiman anga apaiti bosikopuman kon gi u. Ma u o kii son fu den. Da taawan u o yaki gwe.\n50“Na fu dati ede meke, Masaa Gadu o akisi u faantiwowtu, fu ala den apaiti takiman fi en di u be kii fanafu goontapu sete. 51Fu a Abeli, a fosi sama di u kii, te go miti Sakalia, di u be kii a Mama Keliki, koosube fu a apaiti begi tafaa. U o tyai a sitaafu fu ala den fiya.”\n52Ne Masaa Jesesi taki go doo taki: “We, heelu fu u enke leliman fu weiti! San meke u abi takuudu so du? Bika u e kibii a tuutuu leli gi den sama, fu den á sa poi sabi en. Ma u seefi nái meke moiti fu du san den weiti taki. Da u e tapu pasi gi den sama di wani kon sabi den.”\n53Da, di Masaa Jesesi taki den sani ya, ne den Faliseiman anga den leliman fu weiti ati teke faya. 54Ne fanafu a dei de, ne den e akisi en somen sani, fu tesi en, fu a taki sani di á bun, fu den tyai en go kaagi.


Sama e du a wani fu Yehofa aini a ten ya?—Fa u mu wooko anga a bolosilo ya\nA bolosilo di den e kai Sama e du a wani fu Yehofa aini a ten ya? meke fu sutudeli anga den Beibelsutudi fu u fosi u bigin anga a sutudi efuso te u kaba sutudeli anga den. * Pisi 1 te anga 4 o yeepi den fu sabi sama a Yehofa Kotoigi. Pisi 5 te anga 14 o yeepi den fu sabi san a den sani di wi e du. Pisi 15 te anga 28 o yeepi den fu si fa a olikanisâsi fu wi e wooko. A moo bun fu bigin anga a fosi pisi te enke i kaba a bolosilo anga a sama. Ma efu a sama wani sabi wan fu den toli aini a bolosilo, da i sa luku a pisi de anga en fosi. Den toli aini a bolosilo ya á langa. Wan sani fu feifi te anga tin miniti sai fu luku wan.\nPoti pakisei na a akisi di de na a bigin fu ibii toli\nLeisi den pisi ya anga a sama. I sa leisi ala wan pasi efuso i sa leisi en pisipisi\nTaki fu san u leisi. I mu taki fu den fowtow anga den akisi di de te a ondoo. Leisi den tekisi di i si de fanowdu, da i taki fu den. Soi a sama taki den fatu pisi fu den paragraaf e piki a akisi fu a toli di wi e luku\nEfu a faki di den e kai „Leli sabi moo sani” de na a pisi di wi e luku, da i mu leisi en anga a sama, da i gi en taanga-sikin fu du san sikiifi ape\n^ paragraaf 3 I sa fende a moo nyun wan fu a bolosilo ya a internet.


Mma anga dda, yeepi u pikin fu den biibi taanga | Wakititolen\n„Yonkuman anga den yonkuu uman. . . Meke ala den gafa a nen fu Yehofa.”—PSALM 148:12, 13.\nSINGI: 88, 115\nSaide i mu sabi i pikin bun?\nFa i sa leli i pikin anga ageisitoli?\nI mu abi pasensi, i mu e biibi Yehofa anga i hii ati. Boiti dati i mu e begi en ala yuu fosi i du wan sani. Saide?\n1, 2. (a) Saide a á makiliki gi mma anga dda fu yeepi den pikin fu den biibi Yehofa? San o yeepi mma anga dda fu du a sani ya? (b) San a den fo sani di wi o luku?\nWAN mma anga wan dda fu Faansikondee taki: „Wi e biibi Yehofa, ma dati á wani taki den pikin fu wi o biibi en tu. Nawan sama nai meke anga biibi. A saafisaafi wan pikin e bigin biibi Yehofa.” Wan baala fu Australiya sikiifi taki: „Yeepi i pikin fu biibi Yehofa anga en hii ati, na a moo taanga sani gi wan mma anga wan dda.” A taki: „Son yuu yu e si enke i yeepi i pikin fu fusutan wan toli bun. Ma bakaten ai akisi i aseefi sani baka! Den sani di yu e taigi en nownow nai sai fu a fusutan a toli, bika te a kon moo bigi ai wani sabi moo.” Te wan pikin e bigi, wantu mma anga dda e si taki den abi fu yeepi den fu fusutan aseefi toli baka. Ma den e moo fini a toli gi den. Den kon si tu taki na aseefi fasi ya den mu yeepi den fu lobi Yehofa.\n2 Efu yu a wan mma efuso dda, yu e booko yu ede efu yu o man yeepi i pikin fu lobi Yehofa? Yu e booko yu ede efu yu o poi yeepi en fu dini Yehofa? Holi a pakisei taki sama á de di poi du sani sondee Yehofa (Yelemiya 10:23). Neen meke u mu biibi taki a o yeepi u. A gi mma anga dda omen sani di sa yeepi den. Fa i sa yeepi i pikin? (1) Meke moiti fu sabi a pikin bun. (2) Leli den san i sabi fu Yehofa. (3) Leli en anga ageisitoli. (4) Begi Yehofa fu a gi yu en santa yeye, da i pasensi anga a pikin.\nMEKE MOITI FU SABI I PIKIN BUN\n3. Fa mma anga dda sa waka a Yesesi baka te den e leli den pikin?\n3 Yesesi akisi den disipel fi en wantu leisi san den e biibi (Mateyesi 16:13-15). I sa waka neen baka. Te yu anga i pikin e gi toli efuso te wi e du wan sani makandii, akisi en fa ai denki anga fa ai fii. Meke a taigi i san a nai kaba fusutan. Wan baala fu Australiya di abi 15 yali taki: „Son yuu nda e taki anga mi fu mi biibi, da ai yeepi mi fu pakisei son sani. Ai akisi mi taki: ’San Beibel e taki?’ ’Yu e biibi a sani de?’ ’Saide yu e biibi en?’ Ai wani mi taigi en san mi e pakisei. A nai wani mi taki denseefi sani di en anga mma taigi mi. Di mi kon moo bigi, den be wani sabi saide mi e taki son sani.”\n4. Gi wan toli di e soi saide mma anga dda mu abi pasensi te den pikin e akisi den wan sani.\n4 Efi i pikin nai kaba biibi wan sani di Beibel e taki, da i mu abi pasensi. Yeepi den fu den kon sabi son sani moo bun. Wan dda taki: „Yu a mu si den sani di den pikin e akisi yu enke lawlaw sani. Yu á mu du enke a sani di ai taki á pelensipali. Yu á mu daai a taki fu di sen e kisi i fu taki son sani anga en.” A bun te den pikin e akisi i sani, dati e soi taki den wani sabi moo. Yesesi seefi be e akisi sani di a be yonkuu. (Leisi Lukasi 2:46.) Wan yonkuuwan a Deinsikondee taki: „Wan leisi mi taigi mi mma anga nda taki mi be e akisi miseefi efu na a tuu biibi mi de. Winsi fa den be e booko den ede anga mi, tokuso den á ligei. Den piki ala den akisi fu mi anga a Beibel.”\n5. San mma anga dda mu du, winsi a gei enke den pikin e dini Yehofa anga den hii ati?\n5 Meke moiti fu sabi i pikin bun. Yu á mu si enke den biibi taanga fu di den e peleiki efuso fu di den e go a komakandaa. Meke moiti fu sabi fa den e si Yehofa anga a Beibel. Meke moiti fu sabi san sa meke den gwe fika Yehofa. Taki anga den ala dei te wi e du sani makandaa. Begi gi den pikin fi i te yu anga den de, efuso te i wawan de.\nLELI DEN SAN I SABI FU YEHOFA\n6. Saide mma anga dda mu sabi Yehofa anga a Beibel efu den wani leli den pikin bun?\n6 Den sama be lobi aliki Yesesi fu di a be lobi Yehofa. Boiti dati a be sabi a Wowtu fu Gadu bun. Den be e si tu taki Yesesi be lobi den. Neen meke den be e aliki en anga ala den pakisei (Lukasi 24:32; Yohanisi 7:46). Te den pikin fi i e si taki i lobi Yehofa, da a sani de o yeepi den fu lobi en tu. (Leisi Deitolonomi 6:5-8; Lukasi 6:45.) Neen meke i mu lobi leisi Beibel anga den buku fu u. Poti pakisei a den sani di Gadu meke tu (Mateyesi 6:26, 28). Te i sabi Yehofa moo bun, a o moo makiliki gi i fu leli i pikin.—Lukasi 6:40.\n7, 8. San i sa du te i leli wan sani fu Yehofa? Fa wantu mma anga dda du a sani ya?\n7 I mu e leli i pikin den sani di i sabi fu Yehofa. Ala yuu te yu anga den de i mu du a sani ya, a ná te wi e seeka gi komakandaa efuso te yu e holi a Osufamii Anbegi wawan. Na a sani ya wan mma anga wan dda fu Ameekankondee be e du. Den be e taki fu Yehofa anga den pikin te den be si wan moin sani di Yehofa meke efuso te den be e nyan wan switi nyanyan. Den taki: „U be e membee den pikin fu u taki Yehofa pakisei bun fosi a meke den sani di a gi u, fu di a lobi u.” Wan toowpaa fu Zuid-Afiikan, lobi taki anga den tu umanpikin fu den, fu den sani di Yehofa meke te den de aini goon. Wan fu den sani ya na a fasi fa wan sii e goo toon wan bon. A toowpaa ya taki: „Wi e yeepi den pikin fu u fu den abi lesipeki gi a libi, anga a fondoo fasi fa den sani meke.”\n8 Wan baala fu Australiya tyai wan boi fi en di abi tin yali go a wan peesi pe den e poti fositen sani. A baala koboloiki a okasi de fu yeepi en boi fu si taki wan sama musu meke ala sani. A taki: „U si gaandi nkola anga wan sowtu wataa kakaaka di be e tan aini a se. U foondoo di u si fa den meti ya meke. Ná pikin moin den be moin. A so den meti fu a ten ya meke a wan foondoo fasi tu. Efu a ná Gadu meke ala sani, da fa a waka den fositen meti di u si de, be meke a wan foondoo fasi so, winsi fa den be de omen yali kaba? Na a sani de mi leli, di mi si den fositen nkola anga a sowtu wataa kakaaka. Mi paati san mi leli anga mi boi tu.”\nLELI I PIKIN ANGA AGEISITOLI\n9. Saide a bun fu leli i pikin anga ageisitoli? Anga sowtu ageisitoli wan mma leli en pikin?\n9 Yesesi be lobi leli sama anga ageisitoli. Son leisi te a be wani leli den wan sani, a wan toli a be e gi den (Mateyesi 13:34, 35). Te yu e leli i pikin anga ageisitoli, yu e yeepi den fu denki. A sani ya e yeepi den fu pakisei a sani di i leli den. Ai yeepi den fu fusutan en bun, boiti dati den ná o feegete san i leli den. Den o aliki i anga piisii. Wan mma a Yapan be wani leli den tu boi fi en taki a di Yehofa lobi u meke a meke a goontapu so. Wan fu den boi be abi aitin yali, a taawan be abi tin. A mma leli den anga wan ageisitoli di den be poi fusutan. A gi den boi meliki, sukuu anga kofi. Neen a akisi den fu ibiiwan fu den meke wan kan kofi gi en. A mma taki: „Den booko den ede fu meke a kofi bun. Di mi akisi den saide den e booko den ede so, neen den taki den wani meke a kofi enke fa mi lobi en. Baka dati mi taigi den taki a so Gadu meke a goontapu gi u. A meke en a wan fasi di bun gi u.” Den be lobi a fasi fa den mma leli den a sani ya. Noiti den feegete san a leli den!\nGi den pikin fi i makiliki ageisitoli fu yeepi den fu biibi taki a wan sama meke ala sani (Luku paragraaf 10)\n10, 11. (a) Sowtu ageisitoli i sa gi i pikin fu soi en taki a Gadu meke ala sani? (Luku a fowtow na a bigin.) (b) Sowtu ageisitoli i gi i pikin fu leli en a sani de?\n10 Anga sowtu ageisitoli i sa leli den pikin fi i taki a Gadu meke ala sani? I sa koboloiki wan buku di e soi fa fu baka kuku, da i baka wan kuku anga a pikin. Taigi en saide a de fanowdu fu du san a buku e soi. Baka dati, gi en wan apaa efuso wan taa sii, da i akisi en taki: „I be sabi taki wan fasi de fu meke a apaa ya? Baka dati koti a apaa a mindii, da i gi en a sii. Soi en taki a sii de enke wan buku. Ai soi fa a apaa mu meke. Ma a sii meke a wan foondoo fasi. I sa akisi en taki: „A wan sama sikiifi a buku di e soi fa a kuku mu baka. Da sama sikiifi fa a apaa mu meke?” Efu a wan gaangaan pikin, i sa soi en taki a sii fu a apaa, de enke wan buku di e soi fa wan nyun apaa bon o de. Ai soi fa den nyanyan di a o meke o de tu. I sa soi en a sani ya a bladzijde 10 te anga 20 fu a bolosilo di den e kai Vijf belangrijke vragen over het ontstaan van het leven.\n11 A omen mma anga dda e leisi den artikel di e de aini den Ontwaakt! anga den pikin. Den e kai den artikel ya „Toeval of ontwerp?” Efu a pikin yonkuu, a mma anga a dda sa yeepi en a wan moo makiliki fasi. Wan toowpaa a Deinsikondee be e maiki opalani anga foo. Den taki: „Opalani anga foo e gei. Ma opalani e meke igi? Den poi meke pikin? Foo abi wan apaiti peesi fanowdu fu saka? Sowtu wan moo moin, a bali fu a opalani efuso a singi di den foo e singi? Sama moo koni, a sama di meke a opalani efuso a sama di meke a foo? Te yu e poti akisi gi i pikin yu e yeepi en fu a koboloiki en fusutan. Yu e yeepi en fu a biibi Yehofa tu.—Odo 2:10-12.\n12. Sowtu ageisitoli u sa koboloiki, fu leli u pikin taki ala san sikiifi aini Beibel a tuu?\n12 I sa gi i pikin wan ageisitoli tu fu leli en taki ala den sani di sikiifi aini Beibel a tuu. I sa leisi Yopu 26:7. (Leisi.) Yu á mu taigi a pikin namo taki a Yehofa taki a sani di sikiifi ya. A moo bun fu yeepi en fu a denki. I sa taigi en taki, den sama fu a ten fu Yopu be e biibi taki a wan sani tapu a goontapu de. Sani enke bal efuso siton á poi de a tapu e dai e lontu, da a nai kai. A ten de sama á be sabi taki a goontapu á fasi a wan sani, bika faikenki anga opalani á be de. A sani ya e soi taki winsi fa a Beibel gaandi, tokuso a nai taki sani di á tuu, bika a Yehofa meke sama sikiifi en.—Nehemiya 9:6.\nSOI DEN SAIDE A BUN FU DU SAN BEIBEL TAKI\n13, 14. Fa mma anga dda sa yeepi den pikin fu du san Beibel taki?\n13 A bun fu leli i pikin tu taki den o moo piisii te den e libi enke fa Beibel taki. (Leisi Psalm 1:1-3.) I sa akisi den pikin fi i taki, efu den be abi wan tabiki, sama den be o teke fu tan anga den, efu den wani ala sama libi na a wan. Baka dati leisi Galasiyasama 5:19-23 di e soi sama Yehofa wani aini a nyun goontapu.\n14 Te yu o du a sani ya, da yu o leli i pikin tu pelensipali sani: (1) Yehofa e leli u fa u sa de anga piisii nownow anga san u mu du fu libi bun anga taawan. (2) Ai leli u fa u mu libi aini a nyun goontapu (Yesaya 54:13; Yohanisi 17:3). I sa soi den pikin fa a Beibel yeepi baala anga sisa fu kengi. Kande i sa suku ondoofenitoli aini den buku fu u. Wantu fu den ondoofenitoli ya e kon aini den Waktitoren na a artikel di den e kai „Bijbel e kenki sma libi”. Boiti dati i sa akisi baala efuso sisa aini i kemeente fu taigi yu anga den pikin fi i, fa a Beibel yeepi den fu kengi a fasi fa den be e libi.—Hebrewsama 4:12.\n15. San o yeepi i fu leli i pikin?\n15 Meke moiti fu leli i pikin a wan fasi di o meke a angii fu aliki i. Pakisei san i sa du fu meke a leli di yu e leli den fu lobi Yehofa, de wan piisii sani. Tan du a sani ya winsi den e kon moo bigi. Wan dda taki: „Yu á mu weli fu leli i pikin den sani di den sabi kaba. Puubei fu leli den a wan taa fasi.”\nBEGI YEHOFA FU A GI YU EN SANTA YEYE, DA I PASENSI ANGA A PIKIN\n16. Saide u mu abi pasensi te wi e leli u pikin? Fa wantu mma anga dda pasensi anga den pikin?\n16 A yeye fu Yehofa poi yeepi i pikin fu taanga en biibi (Galasiyasama 5:22, 23). Ma ai teke ten fu den biibi taanga. Neen meke i mu pasensi anga i pikin, yu á mu weli fu leli en. Wan dda di abi wan boi anga wan meisyo taki: „Mi anga mi uman be e meke ten fu de anga den pikin fu u. Di den be yonkuu, a 15 miniti u be e sutudeli anga den ala dei, boiti komakandaa dei. Tinafeifi miniti á be langa tumisi gi wi anga den.” Wan kelen owluman taki: „Di mi be abi wan sani fu twalufu yali, a omen sani mi á be e kaba fusutan. Mi be e akisi miseefi efu son sani di mi be e leli a be tuu. Mi be e leli somen fu den sani di mi be wani sabi a komakandaa, Osufamii Anbegi efuso te mi be e sutudeli. Neen meke, mma anga dda á mu weli fu leli den pikin fu den.”\nEfi i wani leli i pikin bun, i mu lobi a Wowtu fu Gadu (Luku paragraaf 17)\n17. Saide mma anga dda biibi mu taanga? Fa wan mma anga wan dda di e tan a Bermuda yeepi den umanpikin fu biibi Yehofa?\n17 A tuu, te den pikin fi i si taki yu e biibi Yehofa anga i hii ati, a omen sani den o leli. Den o luku san yu e du. Neen meke i mu meke moiti fi i biibi taanga. Meke den pikin fi i si taki yu anga Yehofa a bun mati. A dati wan mma anga wan dda di e tan a Bermuda be e du. Solanga den be e booko den ede anga wan sani, den be e begi anga den umanpikin fu den. Den be e akisi Yehofa fu a yeepi den fu sabi san den be mu du. Den be e gi den pikin fu den taanga sikin fu den begi tu. Den taki: „U be e taigi a moo gaan umanpikin fu u taki: ’Fitoow Yehofa anga i hii ati. Du san i poi fu holibaka gi a Kownukondee. Ná booko yu ede tumisi.’ Di a si fa sani waka bakaten, a be si kiin taki a Yehofa yeepi u. A sani ya meke ai biibi Gadu anga en hii ati. Ai biibi den sani di Beibel taki tu.”\n18. San mma anga dda mu holi a pakisei?\n18 Mma anga dda, wi á mu feegete taki wi á poi dwengi u pikin fu biibi Yehofa. Yu e paandi, gi wataa, ma a Yehofa wawan e meke a goo (1 Korentesama 3:6). Du san i poi fu leli den pikin fi i, da i begi Yehofa fu a yeepi den fu den biibi taanga. Yehofa o belesi a taanga wooko di yu e du. Ná feegete a sani de.—Efeisesama 6:4.


I sabi Yehofa enke fa Nowa, Daniyeli anga Yopu be sabi en? | Wakititolen\n„Den sama di e du ogii á poi sabi san a leti-du, ma den sama di e suku Yehofa poi fusutan ala sani.”—ODO 28:5.\nSAN I BEN O PIKI?\nFa Nowa soi taki a be abi biibi anga koni?\nFa Daniyeli soi taki a be abi biibi anga koni?\nFa Yopu soi taki a be abi biibi anga koni?\n1-3. (a) San o yeepi u fu aliki Yehofa aini den lasiti dei ya? (b) San wi o luku aini a artikel ya?\nNOWNOW wi e libi aini den lasiti dei fu a goontapu ya. Wi e si fa sama e kon moo ogii dei fu dei. Den e „goo enke gaasi” (Psalm 92:7). U nai foondoo taki omen sama á wani libi enke fa Gadu wani. Pawlesi be taigi den Kelesten taki: „U mu de enke pikinnengee di nai du ogii. A fasi fa wi e denki mu soi taki wi a gaansama” (1 Korentesama 14:20). Fa u sa du a sani ya?\n2 U sa fende a piki aini a tekisi fu a artikel ya. A taki: „Den sama di e suku Yehofa poi fusutan ala sani” (Odo 28:5). A sani ya wani taki den sabi san den mu du fu meke Yehofa piisii. Odo 2:7, 9 e soi taki Yehofa e gi den sama di e du bun sani koni. Ai meke den ’sabi san a leti-du anga fa fu koti kuutu a wan leti fasi. Ai yeepi den fu du sani anga wan kiin ati. Ai yeepi den fu du bun tu’.\n3 Yehofa be gi Nowa, Daniyeli anga Yopu a koni ya (Eseikiyeli 14:14). A so a de tu anga a foluku fu Gadu. Yu abi a koni fu Gadu di o yeepi i fu sabi san i mu du fu meke a piisii? Wan sani di o yeepi i, a te i sabi Yehofa bun. A artikel ya o soi u (1) fa Nowa, Daniyeli, anga Yopu du sabi Gadu, (2) fa a sabi di den be sabi Yehofa yeepi den, anga (3) san o yeepi u fu u biibi taanga enke den man ya.\nNOWA LIBI ENKE FA GADU WANI WINSI FA OGII BE LAI A GOONPTAPU\n4. Fa Nowa du sabi Yehofa? Fa a sani ya yeepi en?\nTe Nowa be luku den sani di Gadu meke, a be e si taki Gadu de tuutuu\n4 Fa Nowa du sabi Yehofa? Fanafu di Adan anga Efa meke pikin, dii sani be e yeepi sama fu sabi Yehofa. Den be e luku den sani di Gadu meke. Den sama di be e libi a den fesi be e leli den sani fu Yehofa. Boiti dati den be e leli sabi Yehofa te den be si fa ai belesi den te den be du san a taki (Yesaya 48:18). Te Nowa be e luku den sani di Gadu meke, a be e si taki Gadu de tuutuu. A be e si den manii fu Yehofa tu. Nowa be fusutan taki a Yehofa na a tuu Gadu. A abi makiti (Romesama 1:20). Nowa á be e biibi namo taki Gadu de, ma en biibi be taanga.\n5. Fa Nowa du sabi san Gadu abi a pakisei gi libisama?\n5 Beibel taki ’a te wan sama yee wan sani fosi ai biibi’. A sani ya e soi taki a den sani di wan sama yee, e yeepi en fu biibi (Romesama 10:17). Kande a den famii fu Nowa yeepi en fu sabi Yehofa. Wan fu den sama ya, neen dda Lamek. Lamek biibi be taanga. Lamek be meke fosi Adan dede. (Luku a fowtow na a bigin.) Kande en gaandda Metusala anga en afo Yered yeepi en fu sabi Yehofa tu. Yered dede 366 yali baka di Nowa meke * (Luku a maiki a ondoo.) (Lukasi 3:36, 37). Kande a den man ya anga den uman fu den be leli Nowa taki a Yehofa meke libisama. Kande den leli en taki Gadu wani den meke pikin fuu goontapu, da den dini en. Nowa yee tu taki Adan anga Efa á be aliki Yehofa, neen meke sani á waka bun gi den. Nowa seefi be e si den ogii di be e pasa a goontapu (Genesesi 1:28; 3:16-19, 24). Nowa be lobi den sani di a leli, neen meke a bigin dini Yehofa.—Genesesi 6:9.\n6, 7. Fa howpu taanga Nowa biibi?\n6 Te wan sama abi howpu, en biibi e moo taanga. Pakisei fa Nowa biibi be moo taanga di a yee taki en nen be e gi sama howpu. En nen be wani taki „boo” efuso „toosutu” (Genesesi 5:29). A Yehofa be meke Lamek taki a sani ya. A taki: „A wan ya o meke u fende toosutu, bika wi e wooko taanga. Wi e pina, bika Yehofa fuuku a doti.” Nowa be e biibi taki Yehofa be o meke sani kon bun baka. Leti enke Abel anga Heinok, a so Nowa seefi be e biibi taki „a pikin” be o masi a sineki ede.—Genesesi 3:15.\n7 Nowa á be e kaba fusutan a paamisi fu Yehofa di sikiifi a Genesesi 3:15. Ma a be e fusutan taki a polofeititoli ya be e gi sama howpu taki sani be o go bun aini a ten di e kon. Na aseefi bosikopu ya Heinok be e paati tu. A be taki Yehofa o kii den ogii sama (Yudasi 14, 15). A bosikopu di Heinok be e paati be musu taanga a biibi anga a howpu fu Nowa. A sani di Heinok taki o pasa ete wan leisi na Alimakedon.\nA biibi fu wi anga a koni fu Gadu, e yeepi u fu Saatan á fende u koli\n8. Fa a sabi di Nowa be sabi Gadu yeepi en?\n8 Fa a sabi di Nowa be sabi Gadu yeepi en? Na a sabi di Nowa be sabi Yehofa be yeepi en fu abi biibi anga koni. A sani ya yeepi en fu a á du sani di Yehofa á lobi. Fa a yeepi en? Nowa be wani toon Gadu mati, neen meke a á be e mosoo anga sama di á be lobi Yehofa. A á be e mosoo anga sama di á be e biibi Yehofa tu. Nowa á be meke den ogii yeye di be kon a goontapu koli en. Kande sama be e wani dini den ogii yeye ya te den be si fa den taanga (Genesesi 6:1-4, 9). Nowa be sabi taki Yehofa be wani libisama meke pikin fu goontapu (Genesesi 1:27, 28). Neen meke di den ogii yeye kon meke pikin anga uman a goontapu, Nowa be sabi taki a ogii den du. Den pikin di den be meke be bigi moo den taa pikin. Den be taanga moo den tu. A be de gagagaa fu si taki a ná wan bun sani den be du. Bakaten Yehofa taigi Nowa taki a be o meke wan fuudu kii ala den ogii sama. Nowa be e biibi Yehofa, neen a meke a ark. A so en anga en osufamii be tan a libi.—Hebrewsama 11:7.\n9, 10. San o yeepi u fu u biibi taanga enke Nowa?\n9 Fa u sa soi taki u biibi taanga enke Nowa? U mu sutudeli Gadu Wowtu bun. U mu lobi den sani di wi e leli. Boiti dati u mu wooko anga den, da u kengi a fasi fa wi e libi (1 Peitilisi 1:13-15). Te u du den sani ya, da a biibi fu u anga a koni di Gadu o gi u, o yeepi u fu Saatan á fende u koli (2 Korentesama 2:11). Gaanse sama aini a goontapu ya lobi ogii. Den lobi hululibi tu. A san a sondu sikin wani den e du (1 Yohanisi 2:15, 16). Den nai biibi taki a dei fu Yehofa koosube. Efu u biibi á taanga, useefi o bigin denki so tu. Wi á mu feegete taki di Yesesi be taki fu a ten fu u anga a ten fu Nowa, a á be taki fu den ogii di sama e du anga a hululibi fu den. Ma a be taki, pe fu den sama dini Gadu, den be o poti pakisei a den sani di den e du ala dei.—Leisi Mateyesi 24:36-39.\n10 Akisi iseefi taki: ’A fasi fa mi e libi e soi taki mi sabi Gadu? A biibi fu mi e yeepi mi fu du sani enke fa Yehofa wani? Ai yeepi mi fu leli taawan fu du sani enke fa Yehofa wani?’ Den akisi ya o yeepi i fu sabi efu yu e dini Yehofa enke Nowa.\nDI DANIYELI BE DE A BABILON, A BE SOI TAKI A KONI\n11. (a) San u sa taki fu Daniyeli mma anga en dda te u luku fa Daniyeli be lobi Yehofa? (b) On du fu den manii fu Daniyeli i be sa wani abi?\n11 Fa Daniyeli du sabi Yehofa? A Daniyeli mma anga en dda yeepi en fu lobi Yehofa anga a Wowtu fi en. Daniyeli soi anga a fasi fa a be e libi taki a be lobi a Wowtu fu Gadu. Winsi fa a be kon gaandi, toku a be e ondoosuku a Wowtu fu Gadu (Daniyeli 9:1, 2). Daniyeli be sabi Yehofa bun. Te u luku fa Daniyeli be begi Yehofa anga en hii ati a Daniyeli 9:3-19, wi e si taki a be sabi san Yehofa be du gi den Islayelisama. Leisi a tekisi ya, da i akisi iseefi taki: ’San mi sa leli fu Daniyeli te mi luku a begi ya?’\n12-14. (a) Fa Daniyeli soi taki a abi a koni fu Gadu? (b) Fa Yehofa belesi Daniyeli di a soi taki a abi deki-ati anga di a á gwe fika en?\n12 Fa a sabi di Daniyeli be sabi Gadu yeepi en? Di den Dyu be de a Babilon, a be taanga gi den fu dini Yehofa. Yehofa be taigi den taki: „Wi á mu ligei aini a foto di mi o meke u go enke katiboman” (Yelemiya 29:7). A be taigi den tu taki neen wawan den mu dini (Ekisodesi 34:14). San be yeepi Daniyeli fu holi den tu weiti ya? A koni fu Gadu yeepi Daniyeli fu si taki a Yehofa a be mu aliki, a ná libisama. Omen ondoo yali baka dati, Yesesi be leli sama aseefi sani.—Lukasi 20:25.\n13 Pakisei san Daniyeli du di den be poti wan weiti taki na a kownu wawan sama mu begi 30 dei langa. Den á be mu begi nawan taa sama efuso gadu. (Leisi Daniyeli 6:7-10.) Daniyeli be sa taki: ’A á langa, a 30 dei namo.’ Ma Daniyeli á meke libisama tapu en fu dini Gadu. Daniyeli be sa kibii begi, ma a be sabi taki sama be e si fa a be e begi ala dei. Fu di a á be wani sama denki a nai dini Yehofa moo, meke a begi enke fa a be gwenti, winsi fa a sani ya be sa tyai dede gi en.\n14 Yehofa belesi Daniyeli fu di a be abi deki-ati anga di a á gwe fika en. A du wan wonduu fu kibii Daniyeli fu lew á kii en. A sani ya meke hii Mediya anga Persiya kon sabi sama a Yehofa.—Daniyeli 6:25-27.\n15. San o yeepi u fu u biibi taanga enke Daniyeli?\n15 San o yeepi u fu u biibi taanga enke Daniyeli? A ná te wi e leisi Beibel namo, da u biibi o taanga. U mu fusutan san wi e leisi tu (Mateyesi 13:23). U wani denki enke fa Yehofa e denki, neen meke u mu e teke ten pakisei den sani di wi e leisi. U mu e begi ala yuu tu, moomoo te sani e moo wi. U mu biibi taki Yehofa o gi u koni anga kaakiti.—Yakowbesi 1:5.\nYOPU BE E DU SAN YEHOFA LOBI TE SANI BE E GO BUN ANGA TE SANI Á BE E GO BUN\n16, 17. Fa Yopu be du sabi Yehofa?\n16 Fa Yopu be du sabi Yehofa? Yopu a ná be Islayelisama. Ma Abalaham, Isaki anga Yakopu a be en faawe famii. Yehofa be meke den sabi en. A be meke den sabi san a abi a pakisei fu du. Wi á sabi sama leli Yopu den sani ya, ma u sabi taki a be sabi den tu (Yopu 23:12). A be taigi Yehofa taki: „Mi be e yee fi i, ma now miseefi si i” (Yopu 42:5). Yehofa seefi be taki, den sani di Yopu taki, a tuu.—Yopu 42:7, 8.\nU biibi e moo taanga te u luku den sani di Gadu meke anga te u sabi den manii fi en (Luku paragraaf 17)\n17 Te Yopu be e luku den sani di Yehofa meke, a be e si den manii fi en (Yopu 12:7-9, 13). Elihu anga Yehofa be taki fu den sani di de a goontapu fu soi Yopu taki Gadu bigi moo libisama (Yopu 37:14; 38:1-4). Den sani di Yehofa be taki doo Yopu ati, neen meke a taki anga sakafasi taki: „Mi kon si taki sani á de di yu á poi du. Sama á de di poi tapu i fu du san i wani.” A be taki tu taki: „Mi sidon a doti aini asisi fu soi i taki a sani di mi du e hati mi.”—Yopu 42:2, 6.\n18, 19. Fa Yopu soi taki a be sabi Yehofa tuutuu?\n18 Fa a sabi di Yopu be sabi Yehofa yeepi en? Yopu be e fusutan fa Yehofa wani a tyai enseefi. Na a sabi di a be sabi Yehofa yeepi en fu libi enke fa Yehofa wani. Yopu be fusutan taki efu a be taki a lobi Gadu, a be mu lobi taa sama tu (Yopu 6:14). Yopu á be e si enke a be bun moo taawan, ma a be e libi anga den enke en famii, winsi den be gudu efuso pooti. Yopu be taki: „A ná a sama di meke mi aini mi mma bee meke den tu noh?” (Yopu 31:13-22) Yopu be gudu. A be abi makiti tu, ma toku a á be e fii enseefi. Yopu á be de enke den guduman fu a ten ya.\n19 Yopu á be meke nawan sama efuso goontapu gudu toon a moo pelensipali sani gi en. A be sabi taki efu a sani de be o pasa, a á be o poti pakisei na „a tuu Gadu di de a hemel” moo. (Leisi Yopu 31:24-28.) Yopu be e si a toow fu wan man anga uman enke wan santa sani tu. A be sweli taki noiti a o luku wan taa uman a wan fasi di á fiti (Yopu 31:1). Holi a pakisei taki a ten fu Yopu, Yehofa be e fika mannengee fu abi moo enke wan uman. Efu Yopu be wani, a be sa libi anga tu uman. Ma a be sabi taki a wan man anga wan uman namo Yehofa be meke na a bigin. Kande a so Yopu be e libi tu * (Luku a maiki a ondoo.) (Genesesi 2:18, 24). Di Yesesi kon a goontapu baka 1600 yali, na a seefi sani ya a leli sama. A leli den taki tu sama di á toow á mu siibi anga denseefi. A wan uman namo wan man mu abi.—Mateyesi 5:28; 19:4, 5.\n20. Fa a sabi di wi o sabi Yehofa o yeepi u fu abi bun mati? Fa a o yeepi u fu piisii a wan bun fasi?\n20 Fa u sa soi taki u biibi taanga enke fa Yopu biibi be taanga? U mu meke moiti fu sabi Yehofa, da u libi enke fa a wani. Beibel taki Yehofa e „buuse ala den sama di lobi ogii”. A taki wi á mu mosoo anga sama di lobi lei. (Leisi Psalm 11:5; 26:4.) Akisi iseefi a sani ya: ’Fa den tu tekisi ya e soi mi fa Yehofa e pakisei? San a den moo pelensipali sani aini mi libi? San mi e luku a internet? Sama a den mati fu mi? San mi e du fu piisii? Den akisi ya o yeepi i fu luku efi i sabi Yehofa tuutuu. Wi á wani den sama fu a goontapu ya koli u. Neen meke u wani ’koboloiki u fusutan bun’. A sani ya o yeepi u fu sabi san bun anga san á bun.—Hebrewsama 5:14; Efeisesama 5:15.\n21. San o yeepi u fu sabi san u mu du fu meke Yehofa piisii?\n21 A di Nowa, Daniyeli anga Yopu be e meke moiti fu sabi Yehofa, meke a yeepi den fu ’sabi’ san den mu du fu meke a piisii. Den soi anga a libi fu den taki te wan sama e du sani enke fa Yehofa wani, ai fende wini (Psalm 1:1-3). Neen meke u mu akisi useefi a sani ya: ’Mi sabi Yehofa bun enke Nowa, Daniyeli anga Yopu?’ U poi sabi Yehofa moo den man ya, bika wi abi moo sani di e yeepi u fu sabi en (Odo 4:18). Neen meke u mu sutudeli Beibel bun. Teke ten pakisei den sani di i leli. Akisi Yehofa en santa yeye. Da a goontapu fu Saatan na o fende i koli. Te i du sani anga koni, yu anga i Dda di de a hemel o toon bun mati.—Odo 2:4-7.\n^ paragraaf 5 Nowa afo Heinok be e „waka anga a tuu Gadu tu”. Ma a dede 69 yali fosi Nowa meke.—Genesesi 5:23, 24.\n^ paragraaf 19 Nowa seefi a wan uman namo a be abi, winsi fa den sama fu a ten fi en be e libi anga omen uman, di Adan anga Efa sondu.—Genesesi 4:19.


Sama a Yesesi Kelestesi? | Bun nyunsu\n1. O ten Yesesi bigin libi?\nSowtu manii Yesesi be abi, di be e meke sama á be e feele fu kon neen?—MATEYESI 11:29; MAAKUSI 10:13-16.\nYesesi na a wan kodo sama di be libi a hemel anda enke wan engel, fosi a kon meke a goontapu ya enke libisama (Yohanisi 8:23). Neen na a fosi sani di Gadu be meke. A be yeepi Yehofa meke ala taa sani. Neen na a wan kodo sama di Yehofa wawan too meke. Neen meke anga leti Beibel e kai en a „wan kodo” Manpikin fu Gadu (Yohanisi 1:14). Yesesi be de enke a Takiman fu Gadu, neen ede meke den e kai en „a Wowtu”.—Leisi Odoo 8:22, 23, 30; Kolosense 1:15, 16.\n2. Saide meke Yesesi be kon a goontapu ya?\nA Gadu be sende en Manpikin kon a goontapu ya. A be poti a libi fi en manpikin aini a mulu fu wan Dyu uman de e kai Maliya. A uman ya á be didon anga man ete. A so meke Yesesi á be abi wan libisama dada (Lukasi 1:30-35). Yesesi be kon a goontapu fu (1) leli u den tuu toli fu Gadu, (2) fu soi u fa u mu libi enke fa Gadu wani awinsi á makiliki, anga (3) fu gi a libi fi en di ná abi nawan fowtu, enke „wan paiman di be mu pai fu fii wi”.—Leisi Mateyesi 20:28.\n3. Saide meke wan paiman be mu pai fu meke u kon fii?\nDede anga gaandi a ná sani di Yehofa be wani be mu miti u. Fa u du sabi a sani ya? Gadu be taigi a fosi man Adan, taki efu a du a sani di Beibel e kai „sondu”, da a be o dede. Neen ede meke efu Adan á be sondu, da á be o dede noiti (Genesesi 2:16, 17; 5:5). Enke fa a Beibel e soi da na Adan „du meke” ala libisama e dede. A so Adan meke ala den bakapikin fi en kisi sondu. A te u dede da u pai fu den sondu fu u. U be mu kon fii fu a sondu anga a dede ya di u kisi fu Adan.—Leisi Lomeini 5:12; 6:23.\nSama be o poi pai a paiman fu fii wi puu a dede? A te u dede fosi da u pai a paiman fu den sondu di u be meke. Nawan sondu sama poi pai gi den sondu fu wan taa libisama.—Leisi Pisalon 49:7-9.\n4. Saide meke Yesesi be mu dede?\nYesesi á be abi sondu enke fa u abi sondu. Neen ede meke á be abi fu dede fu pai fi en sondu—noiti a be du sondu tu. Ma Yesesi dede gi den sondu fu taawan. Di Gadu sende a Manpikin fi en kon dede gi u, da a so a soi tuutuu taki a lobi u. Yesesi seefi soi taki a lobi u tu, bika a aliki en Dda, neen a kon dede gi u.—Leisi Yohanisi 3:16; Lomeini 5:18, 19.\n5. San Yesesi e du nownow?\nDi Yesesi be de a goontapu, da a be e deesi siki sama, a be e meke dede sama kon a libi baka, anga a be e yeepi sama di be e pina. Na a fasi ya a soi san a o du gi den sama di e aliki en (Mateyesi 15:30, 31; Yohanisi 5:28). Di Yesesi dede, neen bakaten Gadu meke a kon a libi baka enke wan yeye (1 Peitilisi 3:18). Yesesi be sidon na a leti se ana fu Gadu te enke Gadu be gi en makiti fu tii a goontapu ya enke Kownu (Hebelei 10:12, 13). Nownow ya Yesesi sidon enke Kownu aini hemel. Na a bun nyunsu ya den bakaman fi en e tyai paati a hii goontapu.—Leisi Daniyeli 7:13, 14; Mateyesi 24:14.\nDyonson moo, Yesesi o puu pina anga a o puu den sama di e pina taawan tu. Ala den sama di e biibi aini Yesesi fu di den e aliki en, o piisii fu a libi ya a goontapu aini wan Paladeisi.—Leisi Pisalon 37:9-11.